title: Odluka (EU) 2018/515 Europskog parlamenta i Vijeća od 14. ožujka 2018. o mobilizaciji Europskog fonda za prilagodbu globalizaciji na temelju zahtjeva Španjolske – EGF/2017/006 ES/Galicia apparel

text:
               28.3.2018

               HR

               Službeni list Europske unije

               L 84/20

         ODLUKA (EU) 2018/515 EUROPSKOG PARLAMENTA I VIJEĆA
   od 14. ožujka 2018.
   o mobilizaciji Europskog fonda za prilagodbu globalizaciji na temelju zahtjeva Španjolske – EGF/2017/006 ES/Galicia apparel
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014. – 2020.) i stavljanju izvan snage Uredbe (EZ) br. 1927/2006 (1), a posebno njezin članak 15. stavak 4.,
   uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (2), a posebno njegovu točku 13.,
   uzimajući u obzir prijedlog Europske komisije,
   budući da:

               (1)

               Svrha je Europskog fonda za prilagodbu globalizaciji (EGF) pružanje potpore radnicima koji su proglašeni viškom i samozaposlenim osobama koje su prestale sa svojom djelatnošću zbog velikih strukturnih promjena u tokovima svjetske trgovine uzrokovanih globalizacijom, zbog nastavka svjetske financijske i gospodarske krize ili zbog nove svjetske financijske i gospodarske krize te pomaganje tim radnicima da se ponovno uključe na tržište rada.

               (2)

               EGF ne smije premašiti najviši godišnji iznos od 150 milijuna EUR (u cijenama iz 2011.), kako je utvrđeno člankom 12. Uredbe Vijeća (EU, Euratom) br. 1311/2013 (3).

               (3)

               Španjolska je 19. srpnja 2017. podnijela zahtjev za mobilizaciju EGF-a u vezi s otpuštanjima u pet poduzeća koja posluju u sektoru proizvodnje odjeće u regiji Galicija u Španjolskoj: Zahtjev je dopunjen dodatnim informacijama dostavljenima u skladu s člankom 8. stavkom 3. Uredbe (EU) br. 1309/2013. Taj zahtjev ispunjava uvjete za određivanje financijskog doprinosa iz EGF-a utvrđene člankom 13. Uredbe (EU) br. 1309/2013.

               (4)

               U skladu s člankom 4. stavkom 2. Uredbe (EU) br. 1309/2013 potvrđuje se prihvatljivost zahtjeva Španjolske jer otpuštanja imaju znatan učinak na zaposlenost i lokalno gospodarstvo.

               (5)

               Stoga bi trebalo mobilizirati EGF kako bi se za zahtjev koji je podnijela Španjolska osigurao financijski doprinos u iznosu od 720 000 EUR.

               (6)

               Ova bi se Odluka trebala primjenjivati od dana njezina donošenja kako bi se što više skratilo vrijeme za mobiliziranje EGF-a,

         DONIJELI SU OVU ODLUKU:
   Članak 1.
   U okviru općeg proračuna Europske unije za financijsku godinu 2018. mobilizira se Europski fond za prilagodbu globalizaciji kako bi se osigurao iznos od 720 000 EUR u obliku odobrenih sredstava za preuzete obveze i plaćanja.
   Članak 2.
   Ova Odluka stupa na snagu na dan njezine objave u Službenom listu Europske unije.
   Primjenjuje se od 14. ožujka 2018.

      Sastavljeno u Strasbourgu, 14. ožujka 2018.

            Za Europski parlament

            Predsjednik

         A. TAJANI

            Za Vijeće

            Predsjednica

         L. PAVLOVA

      (1)  SL L 347, 20.12.2013., str. 855.

      (2)  SL C 373, 20.12.2013., str. 1.

      (3)  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020. (SL L 347, 20.12.2013., str. 884.).


title: Odluka Komisije (EU) 2018/517 od 21. ožujka 2018. o predloženoj građanskoj inicijativi pod nazivom „British friends – stay with us in EU” (priopćeno pod brojem dokumenta C(2018) 1730)

text:
               28.3.2018

               HR

               Službeni list Europske unije

               L 84/25

         ODLUKA KOMISIJE (EU) 2018/517
   od 21. ožujka 2018.
   o predloženoj građanskoj inicijativi pod nazivom „British friends – stay with us in EU”

         (priopćeno pod brojem dokumenta C(2018) 1730)

   (Vjerodostojan je samo tekst na engleskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 211/2011 Europskog parlamenta i Vijeća od 16. veljače 2011. o građanskoj inicijativi (1), a posebno njezin članak 4.,
   budući da:

               (1)

               Predmet predložene inicijative pod nazivom „British friends – stay with us in EU” (Britanski prijatelji – ostanite s nama u EU-u) navodi se kako slijedi: „Brexit 2016. nije bio obvezujući plebiscit, nego samo javni referendum kako bi britanski parlament mogao procijeniti mišljenje britanskog stanovništva u tom trenutku”.

               (2)

               Glavni ciljevi predložene inicijative jesu: „Naš će cilj biti stvoriti platformu koja će omogućiti svim europskim građanima da sudjeluju u toj inicijativi kako bi doprli do većine britanskih građana (uključujući one koji žive u EU-u i koji su zapravo bili obespravljeni u izvornom referendumu), čime bi se svim britanskim građanima pružila prilika da izraze svoje mišljenje.”

               (3)

               Ugovorom o Europskoj uniji (UEU) jača se status građanina Unije i poboljšava daljnje demokratsko funkcioniranje Unije tako što se osigurava da, među ostalim, svaki građanin ima pravo na sudjelovanje u demokratskom životu Unije putem europske građanske inicijative.

               (4)

               Stoga bi postupci i uvjeti potrebni za građansku inicijativu trebali biti jasni, jednostavni, prilagođeni korisnicima i proporcionalni vrsti građanske inicijative kako bi se njima potaknulo sudjelovanje građana, a Unija učinila dostupnijom.

               (5)

               Pravo svake države članice da se povuče iz Europske unije sadržano je u članku 50. stavku 1. UEU-a i prema njemu svaka država članica može donijeti odluku o povlačenju iz Unije u skladu sa svojim ustavnim odredbama.

               (6)

               Iako Europska komisija izražava žaljenje zbog odluke Ujedinjene Kraljevine o povlačenju iz Europske unije, kao što je 24. lipnja 2016. izjavio predsjednik Europske komisije Jean-Claude Juncker zajedno s predsjednikom Europskog parlamenta Martinom Schulzom, predsjednikom Europskog vijeća Donaldom Tuskom i predsjedavajućim Vijeća Europske unije Markom Rutteom (2), u Ugovorima ne postoji pravna osnova koja bi omogućila donošenje pravnog akta koji se odnosi na postupak donošenja odluka u državi članici u vezi s obavijesti te države članice da se namjerava povući iz Unije na temelju članka 50. UEU-a.

               (7)

               Iz tih razloga predložena građanska inicijativa pod nazivom „British friends – stay with us in EU” očito izlazi iz okvira ovlasti Komisije u pogledu podnošenja prijedloga pravnog akta Unije u svrhu provedbe Ugovorâ u smislu članka 4. stavka 2. točke (b) navedene uredbe u vezi s njezinim člankom 2. točkom 1.,

         DONIJELA JE OVU ODLUKU:
   Članak 1.
   Registracija predložene inicijative pod nazivom „British friends – stay with us in EU” odbija se.
   Članak 2.
   Ova je Odluka upućena organizatorima (članovima građanskog odbora) predložene građanske inicijative pod nazivom „British friends – stay with us in EU”, koje kao osobe za kontakt zastupaju [osobni podaci izbrisani nakon savjetovanja s organizatorima].

      Sastavljeno u Bruxellesu 21. ožujka 2018.

            Za Komisiju

         Frans TIMMERMANS

            Prvi potpredsjednik

      (1)  SL L 65, 11.3.2011., str. 1.

      (2)  http://europa.eu/rapid/press-release_STATEMENT-16-2329_en.htm


title: Odluka Političkog i sigurnosnog odbora (ZVSP) 2018/522 od 27. ožujka 2018. o imenovanju zapovjednika snaga EU-a za vojnu operaciju Europske unije radi doprinošenja odvraćanju od, sprečavanju i suzbijanju djela piratstva i oružane pljačke uz obalu Somalije (Atalanta) i stavljanju izvan snage Odluke (ZVSP) 2017/1356 (ATALANTA/1/2018)

text:
               3.4.2018

               HR

               Službeni list Europske unije

               L 87/14

         ODLUKA POLITIČKOG I SIGURNOSNOG ODBORA (ZVSP) 2018/522
   od 27. ožujka 2018.
   o imenovanju zapovjednika snaga EU-a za vojnu operaciju Europske unije radi doprinošenja odvraćanju od, sprečavanju i suzbijanju djela piratstva i oružane pljačke uz obalu Somalije (Atalanta) i stavljanju izvan snage Odluke (ZVSP) 2017/1356 (ATALANTA/1/2018)
   POLITIČKI I SIGURNOSNI ODBOR,
   uzimajući u obzir Ugovor o Europskoj uniji, a posebno njegov članak 38.,
   uzimajući u obzir Zajedničku akciju Vijeća 2008/851/ZVSP od 10. studenoga 2008. o vojnoj operaciji Europske unije radi doprinošenja odvraćanju, sprečavanju i suzbijanju djela piratstva i oružane pljačke uz obalu Somalije (1), a posebno njezin članak 6.,
   budući da:

               (1)

               Vijeće je na temelju članka 6. stavka 1. Zajedničke akcije 2008/851/ZVSP ovlastilo Politički i sigurnosni odbor (PSO) za donošenje odgovarajućih odluka o imenovanju zapovjednika snaga EU-a za vojnu operaciju Europske unije radi doprinošenja odvraćanju od, sprečavanju i suzbijanju djela piratstva i oružane pljačke uz obalu Somalije („zapovjednik snaga EU-a”).

               (2)

               PSO je 18. srpnja 2017. donio Odluku (ZVSP) 2017/1356 (2) o imenovanju kontraadmirala Fabija GREGORIJA zapovjednikom snaga EU-a.

               (3)

               Zapovjednik operacije EU-a preporučio je imenovanje kontraadmirala Simonea MALVAGNE novim zapovjednikom snaga EU-a na mjesto kontraadmirala Fabija GREGORIJA od 5. travnja 2018.

               (4)

               Vojni odbor EU-a 5. ožujka 2018. podupro je tu preporuku.

               (5)

               Odluku (ZVSP) 2017/1356 trebalo bi stoga staviti izvan snage.

               (6)

               U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane,

         DONIO JE OVU ODLUKU:
   Članak 1.
   Kontraadmiral Simone MALVAGNA imenuje se zapovjednikom snaga EU-a za vojnu operaciju Europske unije radi doprinošenja odvraćanju od, sprečavanju i suzbijanju djela piratstva i oružane pljačke uz obalu Somalije (Atalanta) od 5. travnja 2018.
   Članak 2.
   Odluka (ZVSP) 2017/1356 stavlja se izvan snage.
   Članak 3.
   Ova Odluka stupa na snagu 5. travnja 2018.

      Sastavljeno u Bruxellesu 27. ožujka 2018.

            Za Politički i sigurnosni odbor

            Predsjednik

         W. STEVENS

      (1)  SL L 301, 12.11.2008., str. 33.

      (2)  Odluka Političkog i sigurnosnog odbora (ZVSP) 2017/1356 od 18. srpnja 2017. o imenovanju zapovjednika snaga EU-a za vojnu operaciju Europske unije radi doprinošenja odvraćanju od, sprečavanju i suzbijanju djela piratstva i oružane pljačke uz obalu Somalije (Atalanta) i stavljanju izvan snage Odluke (ZVSP) 2017/321 (ATALANTA/2/2017) (SL L 190, 21.7.2017., str. 12.).


title: Odluka Vijeća (ZVSP) 2018/654 od 26. travnja 2018. o izmjeni Odluke (ZVSP) 2017/1869 o savjetodavnoj misiji Europske unije za potporu reformi sigurnosnog sektora u Iraku (EUAM Iraq)

text:
               27.4.2018

               HR

               Službeni list Europske unije

               L 108/28

         ODLUKA VIJEĆA (ZVSP) 2018/654
   od 26. travnja 2018.
   o izmjeni Odluke (ZVSP) 2017/1869 o savjetodavnoj misiji Europske unije za potporu reformi sigurnosnog sektora u Iraku (EUAM Iraq)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28., članak 42. stavak 4. i članak 43. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 16. listopada 2017. donijelo Odluku (ZVSP) 2017/1869 (1) o savjetodavnoj misiji Europske unije za potporu reformi sigurnosnog sektora u Iraku (EUAM Iraq).

               (2)

               Kako bi se zadovoljila potreba misije za sigurnosnim uslugama do kraja njezina tekućeg mandata, trebalo bi revidirati financijski referentni iznos te u skladu s time Odluku (ZVSP) 2017/1869 na odgovarajući način izmijeniti.

               (3)

               Misija EUAM Iraq provodi se u kontekstu koji se može pogoršati i koji bi mogao ometati postizanje ciljeva vanjskog djelovanja Unije kako je određeno u članku 21. Ugovora,

         DONIJELO JE OVU ODLUKU:
   Članak 1.
   Izmjena Odluke (ZVSP) 2017/1869
   U članku 14. Odluke (ZVSP) 2017/1869 stavak 1. zamjenjuje se sljedećim:

      „1.   Financijski referentni iznos namijenjen pokrivanju rashoda povezanih s misijom EUAM Iraq od 16. listopada 2017. do 17. listopada 2018. iznosi 17 300 000 EUR. Vijeće odlučuje o financijskom referentnom iznosu za svako sljedeće razdoblje.”.

   Članak 2.
   Stupanje na snagu
   Ova Odluka stupa na snagu na dan donošenja.

      Sastavljeno u Bruxellesu 26. travnja 2018.

            Za Vijeće

            Predsjednica

         E. ZAHARIEVA

      (1)  Odluka Vijeća (ZVSP) 2017/1869 od 16. listopada 2017. o savjetodavnoj misiji Europske unije za potporu reformi sigurnosnog sektora u Iraku (EUAM Iraq) (SL L 266, 17.10.2017., str. 12.).


title: Odluka Komisije (EU) 2018/672 оd 15. prosinca 2016. o dugoročnom nacionalnom programu potpora za poljoprivredu u sjevernim regijama Finske (priopćeno pod brojem dokumenta C(2016) 8419)

text:
               3.5.2018

               HR

               Službeni list Europske unije

               L 113/10

         ODLUKA KOMISIJE (EU) 2018/672
   оd 15. prosinca 2016.
   o dugoročnom nacionalnom programu potpora za poljoprivredu u sjevernim regijama Finske

         (priopćeno pod brojem dokumenta C(2016) 8419)

   (Vjerodostojni su samo tekstovi na finskom i švedskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Akt o pristupanju Europskoj uniji Austrije, Finske i Švedske, a posebno njegov članak 142.,
   budući da:

               (1)

               Komisija je Odlukom 95/196/EZ (1) odobrila dugoročni nacionalni program potpora za poljoprivredu u sjevernim regijama Finske („program nordijskih potpora”) kako ga je prijavila Finska na temelju članka 143. Akta o pristupanju u cilju dobivanja odobrenja na temelju članka 142. Akta o pristupanju. Odluku 95/196/EZ zamijenila je Odluka Komisije C(2009) 3067 od 30. travnja 2009. (2) Ta je odluka zadnje izmijenjena Odlukom Komisije C(2015) 2790 od 30. travnja 2015.

               (2)

               Finska je 12. listopada 2015. predložila da Komisija izmijeni Odluku C(2009) 3067 kako bi se pojednostavnilo upravljanje programom te uzelo u obzir promjene zajedničke poljoprivredne politike i gospodarska kretanja u poljoprivredi u sjevernim regijama Finske. Finska je u dopisu od 8. lipnja 2016. izmijenila prijedlog i poslala dodatne informacije o poljoprivrednoj proizvodnji u svojim sjevernim regijama.

               (3)

               S obzirom na izmjene Odluke C(2009) 3067 koje su uslijedile i na broj prethodnih izmjena potrebno je tu odluku zamijeniti novom odlukom.

               (4)

               Cilj dugoročnih nacionalnih potpora iz članka 142. Akta o pristupanju jest osigurati očuvanje poljoprivredne djelatnosti u sjevernim regijama kako ih je utvrdila Komisija.

               (5)

               Uzimajući u obzir čimbenike iz članka 142. stavaka 1. i 2. Akta o pristupanju, nacionalne potpore na temelju tog članka trebalo bi ograničiti na područja koja se nalaze sjeverno od 62. paralele ili s njom graniče i u kojima vladaju slični klimatski uvjeti koji posebno otežavaju poljoprivrednu djelatnost. Kao relevantna upravna jedinica trebala bi se odabrati Općina (kunta), uključujući općine okružene drugim općinama unutar takvih područja, čak i ako ne ispunjavaju iste kriterije.

               (6)

               Kako bi se olakšalo upravljanje programom i uskladilo ga s potporom na temelju uredbi (EU) br. 1305/2013 (3) i (EU) br. 1307/2013 Europskog parlamenta i Vijeća (4), te s nacionalnim programima potpore, u područja koja primaju potporu na temelju ove Odluke trebalo bi uključiti općine koje pripadaju području određenom u skladu s člankom 32. stavkom 2. drugim podstavkom Uredbe (EU) br. 1305/2013 u Programu ruralnog razvoja kopnenog dijela Finske za razdoblje 2014.–2020.

               (7)

               Referentno razdoblje u odnosu na koje će se razmatrati razvoj poljoprivredne proizvodnje i razina ukupne potpore na temelju dostupne nacionalne statistike trebalo bi ostati isto kao ono u Odluci C(2009) 3067 i obuhvaćati godine 1991., 1992. i 1993. u pogledu poljoprivredne proizvodnje.

               (8)

               U skladu s člankom 142. Akta o pristupanju ukupan iznos odobrenih potpora trebao bi biti dostatan za očuvanje poljoprivredne djelatnosti u sjevernim regijama Finske, ali ne smije dovesti do toga da ukupan iznos potpora premaši razinu potpora iz pretpristupnog referentnog razdoblja. Stoga je nužno uzeti u obzir dohodovnu potporu u okviru zajedničke poljoprivredne politike kada se određuje najveća dopuštena razina potpore na temelju tog članka. Na temelju podataka za 2016. najveći dopušteni godišnji iznos potpore trebalo bi utvrditi na iznos od 563,9 milijuna EUR, izračunan kao prosjek tijekom petogodišnjeg razdoblja od 1. siječnja 2017. do 31. prosinca 2021.

               (9)

               Kako bi se pojednostavnio program nordijskih potpora i Finskoj omogućila fleksibilnost u usmjeravanju potpore u različite proizvodne sektore, istodobno osiguravajući ravnomjernu raspodjelu potpore po sektorima, najveći dopušteni prosječni godišnji iznos potpore trebalo bi podijeliti među kategorijama potpore koje se odnose na uzgoj životinja, biljnu proizvodnju i ostale nordijske potpore. Za proizvodnju kravljeg mlijeka primjereno je odrediti zasebni najveći dopušteni prosječni godišnji iznos potpore, koji je dostatan za očuvanje proizvodnje u sjevernim regijama Finske.

               (10)

               Potpora bi se trebala dodjeljivati jedanput godišnje na osnovi čimbenika proizvodnje (kao što su uvjetna grla ili hektari) u okviru ukupnih ograničenja utvrđenih ovom Odlukom.

               (11)

               Potpore za sobove trebale bi se dodjeljivati po životinji i biti ograničene na tradicionalni broj sobova u sjevernim regijama Finske. Potpore za skladištenje samoniklih bobica i gljiva trebale bi se moći isplaćivati po kilogramu, a potpore za prijevoz mlijeka i mesa te usluge nužne za uzgoj životinja na temelju nastalih troškova, uz odbitak svih drugih javnih plaćanja za iste troškove.

               (12)

               Za kravlje bi mlijeko trebalo biti dopušteno isplaćivati potpore po kilogramu mlijeka kako bi se održao poticaj za učinkovitu proizvodnju.

               (13)

               Podaci o prihodima poljoprivrednih gospodarstava iz Finske upućuju na znatnu godišnju promjenjivost prihoda gospodarstava u sjevernim regijama, posebno od 2008. Kako bi se omogućila brza reakcija na tu promjenjivost i očuvala poljoprivredna djelatnost u sjevernim regijama Finske, potrebno je Finskoj dopustiti da za svaku kalendarsku godinu utvrdi iznos potpore po sektoru u pojedinoj kategoriji potpore i po jedinici proizvodnje.

               (14)

               Finska bi u tom pogledu trebala raditi razliku među potporama u svojim sjevernim regijama te godišnje iznose potpora utvrditi u skladu s težinom prirodnih ograničenja i ostalim objektivnim, transparentnim i utemeljenim kriterijima povezanima s ciljevima utvrđenima u članku 142. stavku 3. trećem podstavku Akta o pristupanju, a to su očuvanje tradicionalne primarne proizvodnje i prerade posebno prilagođene klimatskim uvjetima predmetnih regija, poboljšanje struktura za proizvodnju, stavljanje na tržište i preradu poljoprivrednih proizvoda, olakšavanje odlaganja tih proizvoda te osiguravanje zaštite okoliša i očuvanje ruralnog krajolika.

               (15)

               Kako bi se osigurala redovita plaćanja tijekom kalendarske godine, Finskoj bi trebalo dopustiti da isplaćuje potpore za određenu godinu uporabom predujmova na temelju početnih procjena broja čimbenika proizvodnje i proizvodnih jedinica te da isplaćuje potpore za proizvodnju mlijeka u mjesečnim obrocima na temelju stvarne proizvodnje.

               (16)

               Isplaćivanje prekomjernih potpora proizvođačima trebalo bi izbjeći povratom neopravdanih plaćanja do 1. lipnja sljedeće godine.

               (17)

               Kako je predviđeno u članku 142. stavku 2. Akta o pristupanju, potpore dodijeljene na temelju ove Odluke ne bi trebale prouzročiti povećanje ukupne proizvodnje iznad tradicionalne razine proizvodnje na području obuhvaćenom programom nordijskih potpora.

               (18)

               Stoga je potrebno utvrditi najveći godišnji broj prihvatljivih čimbenika proizvodnje za svaku kategoriju potpore, uključujući zasebni najveći broj muznih krava, na razini koja je jednaka razini iz referentnih razdoblja ili niža od nje.

               (19)

               Kad je riječ o broju muznih krava, trebalo bi uzeti u obzir razvoj količine proizvodnje po čimbeniku proizvodnje nakon referentnih razdoblja. Stoga bi najveći prihvatljivi broj muznih krava trebalo utvrditi na temelju prosječne proizvodnje po kravi u razdoblju od 2004. do 2013.

               (20)

               Potpore za uzgoj, preradu i stavljanje na tržište sobova trebalo bi dodijeliti izbjegavajući isplaćivanje prekomjernih potpora zajedno s potporama dodijeljenima u skladu s člankom 213. Uredbe (EU) br. 1308/2013 Europskog parlamenta i Vijeća (5).

               (21)

               Kad je riječ o biljnoj proizvodnji, kako bi se omogućila fleksibilnost uporabe poljoprivrednog zemljišta u različitim sektorima proizvodnje, najveća dopuštena površina trebala bi iznositi 944 300 ha, kako je navedeno u Prilogu II. Odluci C(2009) 3067 kako je izmijenjena Odlukom C(2015) 2790, što može uključivati najviše 481 200 ha travnjaka.

               (22)

               Za proizvodnju u staklenicima trebalo bi odrediti zasebnu najveću dopuštenu površinu od 203 ha, što odgovara tradicionalnoj površini proizvodnje u sjevernim regijama Finske.

               (23)

               Ako broj čimbenika proizvodnje u kategoriji u određenoj godini premašuje najveći broj, u kalendarskoj godini nakon godine u kojoj je najveći broj premašen broj prihvatljivih čimbenika proizvodnje trebalo bi umanjiti za odgovarajući broj čimbenika proizvodnje.

               (24)

               U skladu s člankom 143. stavkom 2. Akta o pristupanju Finska je Komisiji obvezna dostavljati informacije o provedbi i učincima potpore. Kako bi se bolje procijenili dugoročni učinci potpora i kako bi se razine potpora utvrdile kao petogodišnji prosjeci, potrebno je svakih pet godina izraditi izvješće o socioekonomskim učincima potpora i dostavljati godišnja izvješća s financijskim informacijama i drugim informacijama o provedbi potrebnima da bi se osiguralo da uvjeti iz ove Odluke budu ispunjeni.

               (25)

               Finska treba osigurati da se u odnosu na korisnike potpora poduzmu odgovarajuće mjere kontrole. Kako bi se osigurala djelotvornost tih mjera i transparentnost u provedbi programa, te bi mjere kontrole trebale biti što usklađenije s mjerama koje se provode u okviru zajedničke poljoprivredne politike.

               (26)

               Stoga bi Odluku C(2009) 3067 trebalo staviti izvan snage,

         DONIJELA JE OVU ODLUKU:
   Članak 1.
   Odobrene potpore
   1.   Finskoj se od 1. siječnja 2017. do 31. prosinca 2021. odobrava provedba dugoročnog programa potpora za poljoprivredu u njezinim sjevernim regijama koje se sastoje od općinskih jedinica (kunta) navedenih u Prilogu I.
   2.   Ukupan iznos dodijeljenih potpora ne smije premašiti 563,9 milijuna EUR po kalendarskoj godini, od čega je najviše 216,9 milijuna EUR namijenjeno proizvodnji kravljeg mlijeka. Ti se iznosi smatraju godišnjim prosjecima potpora odobrenih za razdoblje od pet kalendarskih godina na koje se odnosi ova Odluka.
   3.   Kategorije potpore i sektori proizvodnje za svaku kategoriju, najveći dopušteni prosječni godišnji iznosi po kategoriji potpore, koji se izračunavaju na način naveden u stavku 2., te najveći godišnji broj prihvatljivih čimbenika proizvodnje po kategoriji potpore utvrđeni su u Prilogu II.
   4.   Potpore se dodjeljuju na osnovi prihvatljivih čimbenika proizvodnje na sljedeći način:

               (a)

               po uvjetnom grlu za uzgoj životinja;

               (b)

               po hektaru za proizvodnju usjeva;

               (c)

               po m2 za proizvodnju u staklenicima;

               (d)

               po m3 za skladištenje hortikulturnih proizvoda; i

               (e)

               kao naknada za stvarne troškove prijevoza mlijeka i mesa i usluga nužnih za stočarsku proizvodnju, uz odbitak svih drugih javnih potpora za iste troškove.

         Potpore za proizvodnju kravljeg mlijeka i potpore za skladištenje samoniklih bobica i samoniklih gljiva mogu se dodijeliti po kilogramu stvarne proizvodnje.
   Potpore za uzgoj sobova ne dovode do isplaćivanja prekomjernih naknada zajedno s potporama dodijeljenima na temelju članka 213. Uredbe (EU) br. 1308/2013.
   Stope konverzije u uvjetna grla za različite vrste stoke navedene su u Prilogu III.
   5.   U skladu sa stavkom 3. i uz ograničenja iz Priloga II. Finska mora raditi razliku među potporama u svojim sjevernim regijama te svake godine utvrditi iznose potpora po čimbeniku proizvodnje, troškovima ili jedinici proizvodnje na osnovi objektivnih kriterija povezanih s težinom prirodnih ograničenja i ostalim čimbenicima koji pridonose ostvarivanju ciljeva utvrđenih u članku 142. stavku 3. trećem podstavku Akta o pristupanju.
   Članak 2.
   Referentna razdoblja i određeni najveći brojevi čimbenika proizvodnje
   1.   Referentno je razdoblje iz članka 142. stavka 3. prvog podstavka druge alineje Akta o pristupanju sljedeće:

               (a)

               u području proizvodnje: 1992. za kravlje mlijeko i goveda, 1993. za hortikulturu, prosjek za 1991., 1992. i 1993. za ostale proizvode;

               (b)

               u području razine ukupnih potpora: 1993.

         2.   Najveći broj prihvatljivih muznih krava iznosi 227 200.
   3.   Najveći broj prihvatljivih hektara biljne proizvodnje iznosi 944 300 ha, od čega je najveća površina za travnjake 481 200 ha, a za proizvodnju u staklenicima 203 ha.
   Članak 3.
   Uvjeti za dodjeljivanje potpore
   1.   Finska, uz ograničenja predviđena u ovoj Odluci, utvrđuje uvjete za dodjelu potpora za različite kategorije korisnika. Ti uvjeti uključuju primijenjene kriterije prihvatljivosti i odabira te se njima osigurava jednako postupanje prema korisnicima.
   2.   Finska potpore korisnicima isplaćuje svake godine na temelju stvarnih čimbenika proizvodnje ili jedinica proizvodnje iz članka 1. stavka 3. Predujmovi za potpore mogu se isplatiti na temelju početnih procjena za određenu godinu.
   3.   Potpore za kravlje mlijeko mogu se isplaćivati u mjesečnim obrocima na temelju stvarnih podataka o proizvodnji.
   4.   Prekoračenje najvećeg dopuštenoga godišnjeg broja čimbenika proizvodnje prihvatljivih za potporu, kako je naveden u Prilogu II., uzima se u obzir kao odgovarajuće smanjenje broja čimbenika proizvodnje prihvatljivih za potporu u godini nakon prekoračenja.
   5.   Preplata ili neopravdana isplata korisniku vraća se odbijanjem odgovarajućih iznosa od potpora koje se korisniku isplaćuju iduće godine ili se na drugi način vraćaju u toj godini ako se korisniku ne duguju iznosi potpore.
   Članak 4.
   Informacije i mjere kontrole
   1.   Finska u okviru informacija koje se dostavljaju na temelju članka 143. stavka 2. Akta o pristupanju svake godine prije 1. lipnja Komisiji dostavlja informacije o provedbi potpora dodijeljenih prethodne kalendarske godine na temelju ove Odluke.
   Informacije se konkretno odnose na sljedeće:

               (a)

               utvrđivanje općina u kojima je isplaćena potpora s pomoću detaljne karte i, prema potrebi, drugih podataka;

               (b)

               ukupnu proizvodnju u izvještajnoj godini u regijama koje su prihvatljive za potporu na temelju ove Odluke, izraženu u količinama za svaki proizvod naveden u Prilogu II.;

               (c)

               ukupan broj čimbenika proizvodnje, broj čimbenika proizvodnje prihvatljivih za potporu te broj čimbenika proizvodnje za koje su dodijeljene potpore po pojedinom sektoru proizvodnje navedenom u Prilogu II. s raščlambom po proizvodu u svakom sektoru, uz navođenje svakog prekoračenja najvećeg dopuštenoga godišnjeg broja čimbenika proizvodnje;

               (d)

               ukupno isplaćene potpore, ukupan iznos potpora po kategoriji potpore i vrsti proizvodnje, iznose isplaćene korisnicima po čimbeniku proizvodnje/drugoj jedinici te kriterije za razlikovanje iznosa potpora po podregijama i vrstama poljoprivrednoga gospodarstva ili na temelju drugih razmatranja;

               (e)

               primijenjeni sustav plaćanja s pojedinostima o svim predujmovima koji se temelje na procjenama, konačnim plaćanjima te zabilježenim prekomjernim plaćanjima i njihovu povratu;

               (f)

               iznose potpora na temelju članka 32. Uredbe (EU) br. 1305/2013, na temelju Uredbe (EU) br. 1307/2013 i na temelju članka 213. Uredbe (EU) br. 1308/2013 koji su isplaćeni u općinama obuhvaćenima ovom Odlukom; i

               (g)

               upućivanja na nacionalno zakonodavstvo na temelju kojeg je potpora provedena.

         2.   Finska prije 1. lipnja 2022., uz godišnje izvješće koje se odnosi na 2021., Komisiji dostavlja izvješće o petogodišnjem razdoblju od 1. siječnja 2017. do 31. prosinca 2021.
   U izvješću se konkretno navodi sljedeće:

               (a)

               ukupan iznos potpora isplaćenih tijekom razdoblja od pet godina i njihova raspodjela po kategorijama potpora, vrstama proizvodnje i podregijama;

               (b)

               ukupna proizvodnja, broj čimbenika proizvodnje i razina prihoda poljoprivrednika u regijama koje su prihvatljive za potporu;

               (c)

               razvoj poljoprivredne proizvodnje, prerade i stavljanja na tržište u socijalnom i gospodarskom kontekstu sjevernih regija;

               (d)

               učinci potpora na zaštitu okoliša i očuvanje krajolika; i

               (e)

               prijedlozi za razvoj potpora na temelju podataka navedenih u izvješću, nacionalnog i Unijina okvira za poljoprivrednu proizvodnju te ostalih relevantnih čimbenika.

         3.   Finska dostavlja podatke u obliku koji je usklađen sa statističkim normama koje se primjenjuju u Uniji.
   4.   Finska poduzima sve mjere potrebne za primjenu ove Odluke i prikladne mjere kontrole u odnosu na korisnike potpora.
   5.   Mjere kontrole moraju u što većoj mjeri biti usklađene s kontrolnim sustavima koji se primjenjuju u okviru programa potpore Unije.
   Članak 5.
   Primjena izmjena
   Ako Komisija odluči izmijeniti ovu Odluku, posebno zbog bilo kakvih promjena u organizaciji zajedničkog tržišta ili programu izravnih potpora ili promjene stope bilo kojih odobrenih nacionalnih državnih potpora u poljoprivredi, sve izmjene potpora odobrenih ovom Odlukom primjenjuju se tek od godine nakon godine donošenja izmjene.
   Članak 6.
   Stavljanje izvan snage
   Odluka C(2009) 3067 stavlja se izvan snage.
   Članak 7.
   Adresat
   Ova je Odluka upućena Republici Finskoj.

      Sastavljeno u Bruxellesu 15. prosinca 2016.

            Za Komisiju

         Phil HOGAN

            Član Komisije

      (1)  Odluka Komisije 95/196/EZ od 4. svibnja 1995. o dugoročnom nacionalnom programu potpora za poljoprivredu u sjevernim regijama Finske (SL L 126, 9.6.1995., str. 35.).

      (2)  Odluka Komisije C(2009) 3067 od 30. travnja 2009. o dugoročnom nacionalnom programu potpora za poljoprivredu u sjevernim regijama Finske.

      (3)  Uredba (EU) br. 1305/2013 Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005 (SL L 347, 20.12.2013., str. 487.).

      (4)  Uredba (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (SL L 347, 20.12.2013., str. 608.).

      (5)  Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (SL L 347, 20.12.2013., str. 671.).

      PRILOG I.

         OPĆINE IZ ČLANKA 1. STAVKA 1.

      Enonkoski, Hankasalmi, Heinävesi, Ilmajoki, Isokyrö, Joensuu, Joroinen, Juva, Jyväskylä, Jämsä (1), Kaskinen, Kauhajoki, Kauhava, Kitee, Korsnäs, Kristiinankaupunki, Kuopio, Kuortane, Kurikka, Laihia, Lapua, Laukaa, Leppävirta, Liperi, Maalahti, Mikkeli, Mustasaari, Muurame, Mänttä-Vilppula, Närpiö, Outokumpu, Parikkala, Pieksämäki, Puumala, Rantasalmi, Rautjärvi, Ruokolahti, Ruovesi, Rääkkylä, Savitaipale, Savonlinna, Seinäjoki, Siilinjärvi, Sulkava, Suonenjoki, Taipalsaari, Teuva, Tuusniemi, Uusikaarlepyy, Vaasa, Varkaus, Vöyri, Alajärvi, Alavieska, Alavus, Evijärvi, Haapajärvi, Haapavesi, Halsua, Hirvensalmi, Honkajoki, Iisalmi, Isojoki, Joutsa, Juankoski, Kaavi, Kalajoki, Kangasniemi, Kannonkoski, Kannus, Karijoki, Karstula, Karvia, Kaustinen, Keitele, Kempele, Keuruu, Kihniö, Kinnula, Kiuruvesi, Kivijärvi, Kokkola, Konnevesi, Kontiolahti, Kruunupyy, Kyyjärvi, Kärsämäki, Lapinlahti, Lappajärvi, Lestijärvi, Liminka, Luhanka, Lumijoki, Luoto, Merijärvi, Merikarvia, Muhos, Multia, Nivala, Oulainen, Parkano, Pedersören kunta, Perho, Pertunmaa, Petäjävesi, Pielavesi, Pietarsaari, Pihtipudas, Polvijärvi, Pyhäjoki, Pyhäjärvi, Pyhäntä, Raahe, Rautalampi, Reisjärvi, Saarijärvi, Sievi, Siikainen, Siikajoki, Siikalatva, Soini, Sonkajärvi, Tervo, Tohmajärvi, Toholampi, Toivakka, Tyrnävä, Uurainen, Vesanto, Veteli, Vieremä, Viitasaari, Vimpeli, Virrat, Ylivieska, Ylöjärvi (2), Ähtäri, Äänekoski, Ilomantsi, Juuka, Kajaani, Lieksa, Nurmes, Paltamo, Rautavaara, Ristijärvi, Sotkamo, Vaala, Valtimo, Oulu, Utajärvi, Hailuoto, Hyrynsalmi, Ii, Kemi, Keminmaa, Kuhmo, Simo, Tervola, Tornio, Kemijärvi, Pello, Pudasjärvi, Puolanka, Ranua, Rovaniemi, Suomussalmi, Taivalkoski, Ylitornio, Kuusamo, Posio, Kittilä, Kolari, Pelkosenniemi, Salla, Savukoski, Sodankylä, Enontekiö, Inari, Muonio, Utsjoki.

         (1)  Samo područje bivših općina Jämsänkoski i Kuorevesi.

         (2)  Samo područje bivše općine Kuru.

      PRILOG II.

         POJEDINOSTI O POTPORAMA IZ ČLANKA 1. STAVKA 3.

                  Kategorija potpora

                  Sektori proizvodnje

                  Najveći prosječni godišnji iznos potpore u razdoblju od 1. siječnja 2017. do 31. prosinca 2021.
                  (u milijunima EUR) (1)

                  Najveći godišnji broj prihvatljivih čimbenika proizvodnje

                              1.

                              Uzgoj životinja

                  kravlje mlijeko, goveda, ovce i koze, konji, svinje i perad

                  433,7
                  od čega za kravlje mlijeko
                  216,9

                  227 200  muznih krava 181 000  ostalih uvjetnih grla 139 200  uvjetnih grla svinja i peradi (1)

                              2.

                              Biljna proizvodnja

                  proizvodnja na polju i u staklenicima, skladištenje hortikulturnih proizvoda

                  110,5

                  944 300  ha za proizvodnju na polju, od čega 481 200  ha travnjaka,
                  203 ha za proizvodnju u staklenicima

                              3.

                              Ostale potpore

                  sobovi, prijevoz mlijeka i mesa, usluge nužne za stočarsku proizvodnju, skladištenje samoniklih bobica i gljiva

                  19,7

                  171 100  sobova

                  Ukupne potpore

                  563,9

         (1)  Referentna količina za proizvodno nevezane potpore za svinje i perad.

      PRILOG III.

         KOEFICIJENTI ZA KONVERZIJU U UVJETNA GRLA IZ ČLANKA 1. STAVKA 4.

      Za određivanje prosječnog broja uvjetnih grla (UG) upotrebljava se sljedeća tablica.

         Najveći broj uvjetnih grla

                  UG

                  goveda starija od dvije godine i krave dojilje

                  1,0

                  junice koje se uzgajaju u krave dojilje od osam mjeseci do dvije godine

                  0,6

                  ostala goveda od šest mjeseci do dvije godine

                  0,6

                  ovce

                  0,2

                  koze

                  0,2

                  konji (stariji od šest mjeseci):

                              —

                              kobile za rasplod, uključujući kobile ponija

                  1,0

                              —

                              finski konji

                  1,0

                              —

                              ostali konji i poniji od jedne do tri godine

                  0,6


title: Odluka Komisije (EU) 2018/680 оd 2. svibnja 2018. o utvrđivanju mjerila za dodjelu znaka za okoliš EU-a za usluge čišćenja zatvorenih prostora (priopćeno pod brojem dokumenta C(2018) 2503) (Tekst značajan za EGP. )

text:
               4.5.2018

               HR

               Službeni list Europske unije

               L 114/22

         ODLUKA KOMISIJE (EU) 2018/680
   оd 2. svibnja 2018.
   o utvrđivanju mjerila za dodjelu znaka za okoliš EU-a za usluge čišćenja zatvorenih prostora

         (priopćeno pod brojem dokumenta C(2018) 2503)

   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 66/2010 Europskog parlamenta i Vijeća od 25. studenoga 2009. o znaku za okoliš EU-a (1), a posebno njezin članak 8. stavak 2.,
   nakon savjetovanja s Odborom Europske unije za znak za okoliš,
   budući da:

               (1)

               Uredbom (EZ) br. 66/2010 utvrđuju se pravila za uvođenje i primjenu dobrovoljnog programa dodjele znaka za okoliš EU-a, koji je namijenjen za promicanje proizvoda i usluga koji imaju visoku razinu okolišne učinkovitosti.

               (2)

               Uredbom (EZ) br. 66/2010 predviđa se razvijanje posebnih mjerila za dodjelu znaka za okoliš EU-a za svaku skupinu proizvoda.

               (3)

               Prijedlog za razvijanje mjerila za dodjelu znaka za okoliš EU-a za usluge čišćenja zatvorenih prostora iznijeli su predstavnici industrije iz sektora profesionalnog čišćenja. Na temelju toga Komisija je pokrenula i vodila razvoj tih mjerila.

               (4)

               Primjereno je utvrditi mjerila za dodjelu znaka za okoliš EU-a za usluge čišćenja zatvorenih prostora s ciljem promicanja upotrebe proizvoda i pribora za čišćenje s malim utjecajem na okoliš, obuke osoblja o pitanjima okoliša, osnova sustava upravljanja okolišem i ispravnog razvrstavanja otpada.

               (5)

               Mjerila za dodjelu znaka za okoliš EU-a utvrđena za usluge čišćenja zatvorenih prostora te povezani zahtjevi u pogledu procjenjivanja i verifikacije trebali bi vrijediti pet godina od datuma priopćenja ove Odluke, uzimajući u obzir inovacijski ciklus za tu skupinu proizvoda.

               (6)

               Oznaka koja odgovara predmetnoj skupini proizvoda sastavni je dio registracijskih brojeva znaka za okoliš EU-a. Da bi nadležna tijela uslugama čišćenja zatvorenih prostora sukladnima s mjerilima znaka za okoliš EU-a mogla dodijeliti registracijski broj znaka za okoliš EU-a, toj je skupini proizvoda potrebno dodijeliti oznaku.

               (7)

               Odredbe ove Odluke u skladu su s mišljenjem Odbora uspostavljenog člankom 16. Uredbe (EZ) br. 66/2010,

         DONIJELA JE OVU ODLUKU:
   Članak 1.
   1.   Skupina proizvoda „usluge čišćenja zatvorenih prostora” obuhvaća pružanje rutinskih usluga profesionalnog čišćenja u zatvorenom prostoru u poslovnim, institucijskim i drugim javno dostupnim zgradama i privatnim stambenim objektima. Usluge čišćenja mogu se pružati, među ostalim, u uredskim prostorima, sanitarnim prostorijama i javno dostupnim prostorima u bolnicama, kao što su hodnici, čekaonice i sobe za odmor.
   2.   Tim je uslugama obuhvaćeno i čišćenje staklenih površina kojima se može pristupiti bez upotrebe specijalizirane opreme ili strojeva.
   3.   Predmetnom skupinom proizvoda nisu obuhvaćeni dezinfekcija ili čišćenje u proizvodnim pogonima ni aktivnosti za koje klijent osigurava sredstva za čišćenje.
   Članak 2.
   Za potrebe ove Odluke primjenjuju se sljedeće definicije:

               1.

               „rutinske usluge profesionalnog čišćenja” znači usluge profesionalnog čišćenja koje se pružaju najmanje jednom mjesečno, uz izuzetak čišćenja stakla, koje se smatra rutinskim ako se provodi najmanje jednom svaka tri mjeseca;

               2.

               „nerazrijeđeni proizvodi za čišćenje” znači proizvodi koji se moraju razrijediti prije uporabe i čiji je omjer razrjeđivanja najmanje 1:100;

               3.

               „pribor za čišćenje” znači roba koja se može ponovno upotrijebiti, primjerice krpe, metle s resama za pranje poda i kante za vodu;

               4.

               „mikrovlakno” znači sintetičko vlakno tanje od jednog dena ili deciteksa po niti;

               5.

               „poslovni prostor podnositelja zahtjeva” znači poslovni prostor u kojem podnositelj zahtjeva obavlja administrativne i organizacijske zadaće povezane sa svojom djelatnošću;

               6.

               „zadaće čišćenja zatvorenih prostora sa znakom za okoliš EU-a” znači zadaće koje osoblje obavlja kao dio usluga profesionalnog rutinskog čišćenja zatvorenih prostora.

         Članak 3.
   1.   Da bi se određenoj usluzi mogao dodijeliti znak za okoliš EU-a u skladu s Uredbom (EZ) br. 66/2010, ona mora biti obuhvaćena skupinom proizvoda „usluge čišćenja zatvorenih prostora” kako je utvrđeno u članku 1. ove Odluke, mora ispunjavati povezane zahtjeve u pogledu procjenjivanja i verifikacije navedene u Prilogu ovoj Odluci te sljedeće uvjete:

               (a)

               mora biti usklađena sa svim obveznim mjerilima navedenima u Prilogu ovoj Odluci;

               (b)

               mora biti u skladu s dovoljnim brojem neobveznih mjerila iz Priloga ovoj Odluci da joj bude dodijeljeno najmanje 14 bodova;

               (c)

               mora imati odvojenu računovodstvenu dokumentaciju u odnosu na druge usluge koje pruža isti operater, a koje nisu obuhvaćene ovom Odlukom, uključujući druge usluge čišćenja zatvorenih prostora koje ne ispunjavaju zahtjeve utvrđene u ovoj Odluci.

         2.   Operater kojem je dodijeljen znak za okoliš EU-a za usluge čišćenja zatvorenih prostora ne može pružati druge usluge koje nisu obuhvaćene znakom za okoliš EU-a, osim ako usluge čišćenja zatvorenih prostora obuhvaćene znakom za okoliš EU-a pruža odjel, društvo kći, ogranak ili služba operatera koja je od njega jasno odvojena i koja vodi odvojenu računovodstvenu dokumentaciju.
   Sve ostale usluge koje pruža taj operater i koje nisu obuhvaćene ovom Odlukom, uključujući usluge čišćenja zatvorenih prostora koje ne ispunjavaju zahtjeve utvrđene u ovoj Odluci, nisu obuhvaćene dozvolom znaka za okoliš EU-a za usluge čišćenja zatvorenih prostora i stoga se ne smiju oglašavati kao takve.
   3.   Ako se operater kojem je dodijeljen znak za okoliš EU-a za usluge čišćenja zatvorenih prostora koristi podizvođačima za pružanje takvih usluga, i oni moraju imati dozvolu znaka za okoliš EU-a za pružanje usluga čišćenja zatvorenih prostora.
   Članak 4.
   Mjerila za skupinu proizvoda „usluge čišćenja zatvorenih prostora” te s njima povezani zahtjevi u pogledu procjenjivanja i verifikacije vrijede pet godina od datuma priopćenja ove Odluke.
   Članak 5.
   Za administrativne potrebe skupini proizvoda „usluge čišćenja zatvorenih prostora” dodjeljuje se brojčana oznaka „052”.
   Članak 6.
   Ova je Odluka upućena državama članicama.

      Sastavljeno u Bruxellesu 2. svibnja 2018.

            Za Komisiju

         Karmenu VELLA

            Član Komisije

      (1)  SL L 27, 30.1.2010., str. 1.

      PRILOG

         MJERILA ZA DODJELU ZNAKA ZA OKOLIŠ EU-a TE ZAHTJEVI ZA PROCJENJIVANJE I VERIFIKACIJU ZA SKUPINU PROIZVODA „USLUGE ČIŠĆENJA ZATVORENIH PROSTORA”

      OKVIR
      MJERILA
      Mjerila za dodjelu znaka za okoliš EU-a za skupinu proizvoda usluga čišćenja zatvorenih prostora

         Obvezna mjerila

                  Mjerilo M1:

                  Upotreba sredstava za čišćenje s malim utjecajem na okoliš

                  Mjerilo M2:

                  Doziranje proizvoda za čišćenje

                  Mjerilo M3:

                  Upotreba proizvoda od mikrovlakana

                  Mjerilo M4:

                  Obuka osoblja

                  Mjerilo M5:

                  Osnove sustava upravljanja okolišem

                  Mjerilo M6:

                  Razvrstavanje krutog otpada u poslovnom prostoru podnositelja zahtjeva

                  Mjerilo M7:

                  Informacije koje se navode na znaku za okoliš EU-a

         Neobvezna mjerila

                  Mjerilo O1:

                  Visoka stopa upotrebe sredstava za čišćenje s malim utjecajem na okoliš (do 3 boda)

                  Mjerilo O2:

                  Upotreba koncentriranih nerazrijeđenih sredstava za čišćenje (do 3 boda)

                  Mjerilo O3:

                  Visoka stopa upotrebe proizvoda od mikrovlakana (do 3 boda)

                  Mjerilo O4:

                  Upotreba pribora za čišćenje s malim utjecajem na okoliš (do 4 boda)

                  Mjerilo O5:

                  Energetska učinkovitost usisavača (3 boda)

                  Mjerilo O6:

                  Registracija pružatelja usluga u sustavu EMAS ili certifikat ISO 14001 (do 5 bodova)

                  Mjerilo O7:

                  Gospodarenje krutim otpadom na lokacijama čišćenja (2 boda

                  Mjerilo O8:

                  Kvaliteta usluge (do 3 boda)

                  Mjerilo O9:

                  Vozni park u vlasništvu ili najmu podnositelja zahtjeva (do 5 bodova)

                  Mjerilo O10:

                  Učinkovitost perilica rublja u vlasništvu ili najmu podnositelja zahtjeva (do 4 boda)

                  Mjerilo O11:

                  Usluge i drugi proizvodi sa znakom za okoliš (do 5 bodova)

                  Mjerilo O12:

                  Potrošna roba i električni aparati za sušenje ruku koji se isporučuju klijentu (do 3 boda)

            PROCJENJIVANJE I VERIFIKACIJA
      Posebni zahtjevi u pogledu procjenjivanja i verifikacije navedeni su unutar svakog mjerila.
      Ako podnositelj zahtjeva mora dostaviti izjave, dokumentaciju, analize, izvješća o ispitivanjima ili druge dokaze o ispunjavanju mjerila, oni mogu potjecati od podnositelja zahtjeva i/ili njegovog/njegovih dobavljača i/ili njegovog/njegovih ili njihovog/njihovih podizvođača.
      Nadležna tijela prednost daju potvrdama koje su izdala tijela akreditirana na temelju relevantne usklađene norme za ispitne i umjerne laboratorije te koje provjeravaju tijela akreditirana na temelju relevantne usklađene norme za tijela za certificiranje proizvoda, postupaka i usluga. Akreditacija se provodi u skladu s Uredbom (EZ) br. 765/2008 Europskog parlamenta i Vijeća (1).
      Informacije preuzete iz izjava o okolišu koje se podnose na temelju Uredbe (EZ) br. 1221/2009 Europskog parlamenta i Vijeća (2) mogu se upotrijebiti kao sredstvo dokazivanja umjesto potvrda navedenih u prethodnom stavku.
      Osim ispitnih metoda navedenih za svako mjerilo mogu se primjenjivati i druge ispitne metode ako ih nadležno tijelo koje procjenjuje zahtjev prihvati kao jednakovrijedne.
      Nadležna tijela mogu zatražiti popratnu dokumentaciju i mogu provoditi neovisne provjere.
      Nadležna tijela prije dodjele koncesije obavljaju terenski pregled u poslovnom prostoru podnositelja zahtjeva i najmanje jedan terenski pregled službe za čišćenje na lokaciji gdje se pruža usluga čišćenja.
      Nakon dodjele dozvole znaka za okoliš EU-a, podnositelj zahtjeva nadležnom tijelu periodično dostavlja popis lokacija na kojima pružaju usluge čišćenja sa znakom za okoliš EU-a te navode prvi i posljednji dan aktivnosti za svaku lokaciju. Razdoblje između obavijesti o novim lokacijama čišćenja ne smije biti dulje od četiri mjeseca, osim ako podnositelj zahtjeva nije sklopio nove ugovore. Nadležno tijelo može periodično tijekom razdoblja dodjeljivanja provoditi daljnje terenske posjete u poslovnom prostoru podnositelja zahtjeva ili na lokaciji čišćenja.
      Preduvjet je da usluge ispunjavaju sve zakonske zahtjeve zemlje ili zemalja u kojima se pružaju usluge „čišćenja zatvorenih prostora”. Konkretno, poduzeće mora djelovati i biti registrirano kako se to zahtijeva nacionalnim ili lokalnim zakonima, a njegovo osoblje mora biti zaposleno i osigurano u skladu sa zakonom. U tu svrhu osoblje mora imati valjan pisani ugovor o radu u skladu s nacionalnim pravom, najmanje nacionalnu ili regionalnu minimalnu plaću utvrđenu kolektivnim ugovorima ili, u slučaju nepostojanja kolektivnih ugovora, najmanje nacionalnu ili regionalnu minimalnu plaću te radno vrijeme u skladu s nacionalnim pravom.
      Podnositelj zahtjeva dužan je izjaviti i dokazati da su usluge u skladu s tim zahtjevima primjenom neovisne verifikacije ili dokumentiranih dokaza ne dovodeći u pitanje nacionalno pravo o zaštiti podataka (npr. preslikom pisane socijalne politike, preslikama ugovora, izjavama o prijavi zaposlenika u nacionalni sustav osiguranja, službenom dokumentacijom ili registrom u koji lokalni inspektorat rada ili zastupnik upisuju imena i broj zaposlenika).
      Nadležna tijela tijekom terenskih posjeta mogu provoditi nasumične razgovore s osobljem.
      OBVEZNA MJERILA

         Mjerilo M1 –   Upotreba sredstava za čišćenje s malim utjecajem na okoliš

      Ovim su mjerilom obuhvaćeni samo proizvodi koji se izravno upotrebljavaju tijekom poslova u okviru usluga čišćenja zatvorenih prostora sa znakom za okoliš EU-a. Podnositelj zahtjeva mora ispuniti i mjerilo M1 (a) i mjerilo M1 (b).

         M1 (a)   Proizvodi sa znakom za okoliš EU-a i nekim drugim znakom ISO tipa I

      Najmanje 50 % volumena svih kupljenih sredstava za čišćenje koja se upotrijebe na godišnjoj razini, ne uključujući vlažne maramice, druge prethodno navlažene proizvode i proizvode koji se upotrebljavaju za impregnaciju i očuvanje metli s resama za pranje poda (tijekom njihova pranja), moraju imati znak za okoliš EU-a za sredstva za čišćenje čvrstih površina u skladu s Odlukom Komisije (EU) 2017/1217 (3) ili drugi znak EN ISO 14024 tipa I koji je službeno priznat u državama članicama na nacionalnoj ili regionalnoj razini.

         Procjenjivanje i verifikacija

      Podnositelj zahtjeva dostavlja godišnje podatke (trgovačko ime i volumen proizvoda) i dokumentaciju (uključujući relevantne račune ili popise inventara) iz kojih je vidljivo koja se sredstva za čišćenje upotrebljavaju za izvršavanje ugovora za usluge čišćenja zatvorenih prostora sa znakom za okoliš EU-a. Ako se upotrebljavaju proizvodi sa znakom za okoliš EU-a, podnositelj zahtjeva dostavlja presliku potvrde o dodjeli znaka za okoliš EU-a i/ili znak s ambalaže iz kojeg je vidljivo da je znak dodijeljen u skladu s Odlukom (EU) 2017/1217.
      Ako se upotrebljavaju proizvodi s drugim znakom ISO tipa I, podnositelj zahtjeva dostavlja presliku potvrde o dodjeli znaka ISO tipa I i/ili znaka s ambalaže.

         M1 (b)   Opasne tvari

                  i.

                  Ni jedan proizvod kojem nije dodijeljen znak za okoliš EU-a za sredstva za čišćenje tvrdih površina ili drugi znak EN ISO 14024 tipa I koji je službeno priznat u državama članicama na nacionalnoj ili regionalnoj razini ne smije sadržavati tvari navedene u mjerilu za dodjelu znaka za okoliš EU-a 4. (a) i. za sredstva za čišćenje čvrstih površina, bez obzira na koncentraciju.

                  ii.

                  Ni jedan proizvod kojem nije dodijeljen znak za okoliš EU-a za sredstva za čišćenje tvrdih površina ili drugi znak EN ISO 14024 tipa I koji je službeno priznat u državama članicama na nacionalnoj ili regionalnoj razini ne smije sadržavati tvari navedene u mjerilu za dodjelu znaka za okoliš EU-a 4. (a) ii. za sredstva za čišćenje čvrstih površina u količinama većima od onih odobrenih u tom mjerilu.

                  iii.

                  Ni jedan proizvod kojem nije dodijeljen znak za okoliš EU-a za sredstva za čišćenje tvrdih površina ili drugi znak EN ISO 14024 tipa I koji je službeno priznat u državama članicama na nacionalnoj ili regionalnoj razini ne smije se razvrstati ni označiti kao akutno toksičan, specifično toksičan za ciljne organe, kao tvar koja izaziva preosjetljivost dišnih putova ili kože, kao karcinogen, mutagen ili reproduktivno toksičan, ili kao opasan za vodeni okoliš, kako je definirano u Uredbi (EZ) br. 1272/2008 Europskog parlamenta i Vijeća (4) te kako se tumači prema oznakama upozorenja navedenima u tablici.
                  Vlažne maramice i ostali prethodno navlaženi proizvodi moraju biti u skladu s ovim zahtjevom.

         Ograničena razvrstavanja prema opasnosti i njihove kategorije

                  Akutna toksičnost

                  1. i 2. kategorija

                  3. kategorija

                  H300 Smrtonosno ako se proguta

                  H301 Otrovno ako se proguta

                  H310 Smrtonosno u dodiru s kožom

                  H311 Otrovno u dodiru s kožom

                  H330 Smrtonosno ako se udiše

                  H331 Otrovno ako se udiše

                  H304 Može biti smrtonosno ako se proguta i uđe u dišni sustav

                  EUH070 Otrovno u dodiru s očima

                  Specifična toksičnost za ciljne organe

                  1. kategorija

                  2. kategorija

                  H370 Uzrokuje oštećenje organa

                  H371 Može uzrokovati oštećenje organa

                  H372 Uzrokuje oštećenje organa tijekom produljene ili ponavljane izloženosti

                  H373 Može uzrokovati oštećenje organa tijekom produljene ili ponavljane izloženosti

                  Izazivanje preosjetljivosti dišnih putova i kože

                  1.A kategorija

                  1.B kategorija

                  H317 Može izazvati alergijsku reakciju na koži

                  H317 Može izazvati alergijsku reakciju na koži

                  H334 Ako se udiše, može izazvati simptome alergije ili astme ili poteškoće s disanjem

                  H334 Ako se udiše, može izazvati simptome alergije ili astme ili poteškoće s disanjem

                  Karcinogeni, mutageni ili reproduktivno toksični

                  Kategorije 1.A i 1.B

                  2. kategorija

                  H340 Može izazvati genetska oštećenja

                  H341 Sumnja na moguće izazivanje genetskih oštećenja

                  H350 Može uzrokovati rak

                  H351 Sumnja na moguće uzrokovanje raka

                  H350i Može uzrokovati rak ako se udiše

                  H360F Može štetno djelovati na plodnost

                  H361f Sumnja na štetno djelovanje na plodnost

                  H360D Može naškoditi nerođenom djetetu

                  H361d Sumnja na štetno djelovanje na nerođeno dijete

                  H360FD Može štetno djelovati na plodnost Može naškoditi nerođenom djetetu

                  H361fd Sumnja na štetno djelovanje na plodnost Sumnja na štetno djelovanje na nerođeno dijete

                  H360Fd Može štetno djelovati na plodnost Sumnja na štetno djelovanje na nerođeno dijete

                  H362 Može štetno djelovati na djecu koja se hrane majčinim mlijekom

                  H360Df Može naškoditi nerođenom djetetu Sumnja na štetno djelovanje na plodnost

                  Opasno za vodeni okoliš

                  1. i 2. kategorija

                  3. i 4. kategorija

                  H400 Vrlo otrovno za vodeni okoliš

                  H412 Štetno za vodeni okoliš s dugotrajnim učincima

                  H410 Vrlo otrovno za vodeni okoliš s dugotrajnim učincima

                  H413 Može uzrokovati dugotrajne štetne učinke za vodeni okoliš

                  H411 Otrovno za vodeni okoliš s dugotrajnim učincima

                  Opasno za ozonski sloj

                  H420 Opasno za ozonski sloj

         Procjenjivanje i verifikacija:

      Točke i. i ii.: podnositelj zahtjeva dostavlja potpisanu izjavu o sukladnosti popraćenu izjavama dobavljača kojima se potvrđuje da navedene tvari nisu sadržane u formulaciji proizvoda neovisno o koncentraciji ili u količini koja premašuje utvrđene granične vrijednosti.
      Točka iii.: podnositelj zahtjeva dostavlja izjavu o sukladnosti potkrijepljenu sigurnosno-tehničkim listovima za sve proizvode kojima nije dodijeljen znak za okoliš EU-a za sredstva za čišćenje tvrdih površina ili drugi znak ISO tipa I.

         Mjerilo M2 –   Doziranje proizvoda za čišćenje

      Osoblje koje obavlja poslove čišćenja zatvorenih prostora sa znakom za okoliš EU-a mora imati pristup odgovarajućoj opremi za doziranje i razrjeđivanje sredstava za čišćenje koja se upotrebljavaju (npr. automatskim raspršivačima, mjernim posudama/poklopcima, ručnim sisaljkama, štrcaljkama), bilo na lokaciji čišćenja ili u poslovnom prostoru podnositelja zahtjeva. Osoblje mora imati pristup i odgovarajućim uputama za ispravno doziranje i razrjeđivanje.

         Procjenjivanje i verifikacija

      Podnositelj zahtjeva dostavlja izjavu o sukladnosti s ovim mjerilom potkrijepljenu popisom dostupne opreme i odgovarajućom dokumentacijom kojom se pokazuju upute o ispravnom doziranju i razrjeđivanju koje se daju osoblju zaduženom za čišćenje.

         Mjerilo M3 –   Upotreba proizvoda od mikrovlakana

      Ovim je mjerilom obuhvaćen samo tekstilni pribor za čišćenje namijenjen za višekratnu uporabu koji se izravno upotrebljava tijekom poslova čišćenja zatvorenih prostora sa znakom za okoliš EU-a.
      Najmanje 50 % tekstilnog pribora za čišćenje (npr. krpe, nastavci s resama za brisače poda) upotrijebljenog na godišnjoj razini mora biti izrađeno od mikrovlakana.

         Procjenjivanje i verifikacija

      Podnositelj zahtjeva dostavlja godišnje podatke o vrsti i količini proizvoda te dokumentaciju (uključujući relevantne račune ili popise inventara) u kojoj je navedeno koji se tekstilni pribor za čišćenje upotrebljava te je naznačeno koji je pribor za čišćenje izrađen od mikrovlakana.

         Mjerilo M4 –   Obuka osoblja

      Podnositelj zahtjeva osoblju zaduženom za usluge čišćenja sa znakom za okoliš EU-a i upraviteljima koji nadgledaju te poslove čišćenja na raspolaganje stavlja informacije, uključujući pisane postupke i priručnike, i osigurava obuku. Obukom trebaju biti obuhvaćena područja u nastavku, u slučajevima kad su relevantna za poslove koje obavlja određeni zaposlenik.

                  —

                  Osoblju se mora objasniti što je znak za okoliš EU-a i kako je povezan s uslugama čišćenja.

                  Sredstva za čišćenje:

                              —

                              Osoblje treba biti osposobljeno za ispravno doziranje sredstava za svaki posao čišćenja.

                              —

                              Osoblje treba biti osposobljeno za primjenu ispravnog omjera razrjeđivanja za nerazrijeđena sredstva za čišćenje te za ispravnu upotrebu opreme za doziranje.

                              —

                              Osoblje treba biti osposobljeno za ispravnu pohranu sredstava za čišćenje.

                              —

                              Obukom treba biti obuhvaćeno maksimalno smanjenje broja sredstava za čišćenje koja se upotrebljavaju kako bi se na najmanju moguću mjeru sveo rizik prekomjerne i pogrešne upotrebe tih sredstava za čišćenje.

                  Štednja energije:

                              —

                              Osoblje treba biti osposobljeno za upotrebu nezagrijane vode za razrjeđivanje sredstava za čišćenje, osim ako je njihov proizvođač naveo drugačije.

                              —

                              Prema potrebi, osoblje treba biti osposobljeno za primjenu odgovarajućeg ciklusa i temperature za industrijske i kućanske perilice rublja.

                              —

                              Prema potrebi, osoblje treba biti upućeno da nakon završetka svojih poslova ugase svjetla.

                  Štednja vode:

                              —

                              Osoblje treba biti osposobljeno za upotrebu proizvoda od mikrovlakana, prema potrebi, kako bi se maksimalno smanjila potrošnja vode i sredstava za čišćenje.

                  Otpad:

                              —

                              Osoblje treba biti osposobljeno za upotrebu trajnog pribora za čišćenje koji se može upotrijebiti više puta te za maksimalno smanjenje upotrebe jednokratnog pribora za čišćenje (npr. rukavica), u slučajevima kad se time ne ugrožava sigurnost osoblja niti se krše higijenski zahtjevi.

                              —

                              Osoblje treba biti osposobljeno za ispravno odlaganje otpadne vode.

                              —

                              Osoblje mora proći posebnu obuku za gospodarenje otpadom kako bi mu se pomoglo u ispunjavanju zahtjeva iz mjerila M6 i O7, ako je to primjenjivo. Tom obukom treba biti obuhvaćeno gospodarenje krutim otpadom u poslovnom prostoru poduzeća i na lokacijama čišćenja.

                  Zdravlje i sigurnost:

                              —

                              Osoblje treba biti informirano o pitanjima zdravlja, sigurnosti i okoliša povezanima s poslovima čišćenja te se treba potaknuti na primjenu najboljih praksi. To uključuje informacije o:

                                          —

                                          sigurnosno-tehničkim listovima i rukovanju kemikalijama,

                                          —

                                          ergonomiji i mjerodavnom nacionalnom zakonodavstvu o zdravlju i sigurnosti na radu,

                                          —

                                          odlaganju, čišćenju i pohrani rukavica za višekratnu uporabu (ako je primjenjivo), te

                                          —

                                          sigurnosti na cestama i ekološkoj vožnji (primjenjivo na podnositelje zahtjeva čije je osoblje odgovorno za vožnju u okviru pružanja usluga čišćenja).

                                    Svem novom trajnom i privremenom osoblju pruža se odgovarajuća obuka u roku od šest tjedana od početka zaposlenja. Osoblju se najmanje jednom godišnje treba pružiti ponovljena obuka o svim aspektima navedenima u ovom mjerilu. Iako ta ponovljena obuka ne mora sadržavati ponavljanje početne obuke koje se pruža svem osoblju, mora obuhvaćati sva navedena pitanja povezana s okolišem te je potrebno osigurati da je sve relevantno osoblje u potpunosti svjesno svojih odgovornosti.

         Procjenjivanje i verifikacija

      Podnositelj zahtjeva dostavlja izjavu o sukladnosti s ovim mjerilom potkrijepljenu godišnjim podacima o programu obuke (datum i vrsta – početna ili ponovljena obuka), njegovom sadržaju te informacije o tome koji su zaposlenici prošli obuku. Podnositelj zahtjeva dostavlja i preslike postupaka i informacija dostavljenih osoblju o svim pitanjima povezanima s obukom. Datum i vrsta obuke osoblja evidentiraju se kao dokaz da je održana ponovljena obuka.
      Ako se obuka pruža kao dio programa vanjske obuke, kao dokaz sukladnosti može se dostaviti dokumentacija kojom se potvrđuju pohađanje (npr. potvrda o obuci) i sadržaj obuke, pod uvjetom da su obuhvaćene teme navedene u ovom mjerilu.
      Ako poduzeće od drugog pružatelja usluga čišćenja preuzme osoblje na trajnoj ili privremenoj osnovi i ako je to osoblje u prethodnoj godini prošlo obuku, nije potrebna ponovna obuka, pod uvjetom da se može dostaviti dokumentacija kojom se dokazuju pohađanje programa obuke (npr. potvrda o obuci) i teme obrađene tijekom obuke.

         Mjerilo M5 –   Osnove sustava upravljanja okolišem

      Podnositelj zahtjeva primjenjuje osnovne minimalne zahtjeve sustava upravljanja okolišem provedbom sljedećeg:

                  —

                     politike okoliša u okviru koje se utvrđuju najrelevantniji izravni i neizravni utjecaji na okoliš te politika organizacije s obzirom na te utjecaje,

                  —

                  preciznog programa djelovanja kojim se osigurava da se politika okoliša koju provodi poduzeće primjenjuje na usluge koje se pružaju. U okviru programa djelovanja moraju biti utvrđeni i ciljevi za ekološku učinkovitost u upotrebi resursa (npr. smanjenje upotrebe sredstava za čišćenje) i mjere za smanjenje utjecaja na okoliš. Utvrđivanje ciljeva i mjera treba se temeljiti na prikupljanju podataka o upotrebi resursa i drugim aspektima povezanima s okolišem (npr. stvaranje otpada),

                  —

                     internog postupka evaluacije koji se treba provoditi svake godine kako bi se provjerila uspješnost organizacije s obzirom na ciljeve utvrđene u programu djelovanja. Upravni odbor organizacije treba se služiti rezultatima evaluacije za stalno poboljšavanje uspješnosti ažuriranjem politike okoliša i programa djelovanja.

            Politika okoliša i podaci o uspješnosti organizacije s obzirom na utvrđene ciljeve moraju biti dostupni na uvid javnosti u poslovnom prostoru podnositelja zahtjeva.
      U obzir se uzimaju i primjedbe i povratne informacije klijenata prikupljene putem upitnika ili kontrolnog popisa.

         Procjenjivanje i verifikacija

      Podnositelj zahtjeva dostavlja izjavu o sukladnosti s ovim mjerilom potkrijepljenu preslikom politike okoliša, programa djelovanja, izvješća o evaluaciji i postupaka koji su uspostavljeni kako bi se u obzir uzele primjedbe i povratne informacije dobivene od klijenata. Izvješće o evaluaciji treba sadržavati popis svih korektivnih mjera koje je potrebno provesti te se stavlja na raspolaganje nadležnom tijelu što je prije moguće nakon datuma primjene znaka za okoliš EU-a. Ažurirana dokumentacija dostavlja se na zahtjev nadležnog tijela kako bi se dokazala sukladnost tijekom razdoblja dodjeljivanja.
      Smatra se da su podnositelji zahtjeva registrirani u sustavu EMAS ili certificirani prema normi ISO 14001 te podnositelji zahtjeva koji su dio organizacije registrirane u sustavu EMAS i/ili certificirane prema normi ISO 14001 ispunili ovo mjerilo ako kao dokaz sukladnosti dostave svoju registraciju u sustavu EMAS ili certifikat ISO 14001.

         Mjerilo 6. –   Razvrstavanje krutog otpada u poslovnom prostoru podnositelja zahtjeva

      Ovim je mjerilom obuhvaćen samo otpad stvoren u poslovnom prostoru podnositelja zahtjeva.
      Podnositelj zahtjeva mora osigurati da osoblje ima mogućnost razvrstavanja krutog otpada stvorenog u poslovnom prostoru podnositelja zahtjeva u odgovarajuće kategorije otpada, da se taj otpad šalje na obradu (npr. recikliranje, spaljivanje) ili da se šalje na odlagalište u skladu s lokalnim ili nacionalnim praksama gospodarenja otpadom i dostupnom infrastrukturom.

         Procjenjivanje i verifikacija

      Podnositelj zahtjeva dostavlja izjavu o sukladnosti potkrijepljenu opisom različitih kategorija krutog otpada prikupljenog i sortiranog u poslovnom prostoru podnositelja zahtjeva. Potrebno je dostaviti i podatke o različitim vrstama krutog otpada koje lokalna tijela i/ili privatne agencije (na temelju odgovarajućih ugovora) prihvaćaju za daljnju obradu ili odlaganje.

         Mjerilo M7 –   Informacije koje se pojavljuju na znaku za okoliš EU-a

      Smjernice Komisije za upotrebu neobveznog znaka s poljem za tekst dostupne su na: http://ec.europa.eu/environment/ecolabel/documents/logo_guidelines.pdf
      Neobavezni znak s poljem za tekst sadržava sljedeći tekst:
      „[Operater u smislu članka 3. točke 2.] aktivno poduzima mjere za pružanje usluga čišćenja zatvorenih prostora sa smanjenim utjecajem na okoliš:

                  —

                  upotrebom sredstava za čišćenje sa znakom za okoliš,

                  —

                  posebnom obukom osoblja,

                  —

                  sustavom upravljanja okolišem.”

         Procjenjivanje i verifikacija

      Za usklađivanje s ovim mjerilom podnositelj zahtjeva treba dostaviti izjavu o sukladnosti kojom se objašnjava gdje namjerava prikazati logotip.
      NEOBVEZNA MJERILA

         Mjerilo O1 –   Visoka stopa upotrebe sredstava za čišćenje s malim utjecajem na okoliš (do 3 boda)

      Ovim su mjerilom obuhvaćeni samo proizvodi koji se izravno upotrebljavaju tijekom poslova u okviru usluga čišćenja zatvorenih prostora sa znakom za okoliš EU-a.
      Podnositelju zahtjeva bodovi se dodjeljuju na temelju postotka volumena svih kupljenih sredstava za čišćenje upotrijebljenih na godišnjoj razini, ne uključujući vlažne maramice i druge prethodno navlažene proizvode, kojima je dodijeljen znak za okoliš EU-a za sredstva za čišćenje tvrdih površina ili drugi znak EN ISO 14024 tipa I koji je službeno priznat u državama članicama na nacionalnoj ili regionalnoj razini, kako slijedi:

                  —

                  najmanje 65 %: 1 bod,

                  —

                  najmanje 75 %: 2 boda,

                  —

                  najmanje 95 %: 3 boda.

         Procjenjivanje i verifikacija

      Podnositelj zahtjeva dostavlja godišnje podatke (trgovačko ime i volumen proizvoda) i dokumentaciju (uključujući relevantne račune ili popise inventara) iz kojih je vidljivo koja se sredstva za čišćenje upotrebljavaju za izvršavanje ugovora za usluge čišćenja zatvorenih prostora sa znakom za okoliš EU-a. Ako se upotrebljavaju proizvodi kojima je dodijeljen znak za okoliš EU-a, podnositelj zahtjeva dostavlja presliku potvrde o dodjeli znaka za okoliš EU-a i/ili znak s ambalaže iz kojeg je vidljivo da je znak dodijeljen u skladu s Odlukom (EU) 2017/1217. Ako se upotrebljavaju proizvodi s drugim znakom ISO tipa I, podnositelj zahtjeva dostavlja presliku potvrde o dodjeli znaka ISO tipa I i/ili znaka s ambalaže.

         Mjerilo O2 –   Uporaba koncentriranih nerazrijeđenih sredstava za čišćenje (do 3 boda)

      Ovim su mjerilom obuhvaćeni samo proizvodi koji se izravno upotrebljavaju tijekom poslova u okviru usluga čišćenja zatvorenih prostora sa znakom za okoliš EU-a.
      Podnositelju zahtjeva bodovi se dodjeljuju na temelju postotka volumena svih kupljenih sredstava za čišćenje upotrijebljenih na godišnjoj razini, ne uključujući vlažne maramice, druge prethodno navlažene proizvode i proizvode za impregnaciju i očuvanje metli s resama za pranje poda (tijekom njihova pranja), čiji je omjer razrjeđivanja najmanje 1:100, kako slijedi:

                  —

                  najmanje 15 %: 1 bod,

                  —

                  najmanje 30 %: 2 boda,

                  —

                  najmanje 50 %: 3 boda.

         Procjenjivanje i verifikacija

      Podnositelj zahtjeva dostavlja godišnje podatke (trgovačko ime i volumen proizvoda) i dokumentaciju (uključujući relevantne račune ili popise inventara) iz kojih je vidljivo koja se sredstva za čišćenje upotrebljavaju. Za svaki je proizvod potrebno dostaviti dokumentaciju o njegovu omjeru razrjeđivanja (sigurnosno-tehničke listove, upute za rukovanje i druge relevantne dokumente). Ako se proizvod može upotrebljavati s više omjera razrjeđivanja, dostavljaju se podaci o najčešćem omjeru razrjeđivanja, koji se obrazlaže internim uputama za osoblje. Za proizvode koji se kupuju spremni za upotrebu omjer razrjeđivanja označava se kao jedan.

         Mjerilo O3 –   Visoka stopa upotrebe proizvoda od mikrovlakana (do 3 boda)

      Ovim je mjerilom obuhvaćen samo tekstilni pribor za čišćenje namijenjen za višekratnu uporabu koji se izravno upotrebljava tijekom poslova čišćenja zatvorenih prostora sa znakom za okoliš EU-a.
      Podnositelju zahtjeva bodovi se dodjeljuju na temelju postotka tekstilnog pribora za čišćenje (npr. krpe, nastavci s resama za brisače poda) upotrijebljenog na godišnjoj razini koji je izrađen od mikrovlakana, kako slijedi:

                  —

                  najmanje 65 %: 1 bod,

                  —

                  najmanje 75 %: 2 boda,

                  —

                  najmanje 95 %: 3 boda.

         Procjenjivanje i verifikacija

      Podnositelj zahtjeva dostavlja godišnje podatke o vrsti i količini proizvoda te dokumentaciju (uključujući relevantne račune ili popise inventara) u kojoj je navedeno koji se tekstilni pribor za čišćenje upotrebljava te je naznačeno koji je pribor za čišćenje izrađen od mikrovlakana.

         Mjerilo O4 –   Upotreba pribora za čišćenje s malim utjecajem na okoliš (do 4 boda)

      Ovim je mjerilom obuhvaćen samo pribor za čišćenje koji se izravno upotrebljava tijekom poslova u okviru usluga čišćenja zatvorenih prostora sa znakom za okoliš EU-a.

         O4 (a)   Metle s resama za pranje poda (do 2 boda)

      Podnositelju zahtjeva bodovi se dodjeljuju na temelju postotka metli s resama za pranje poda upotrijebljenih na godišnjoj razini kojima je dodijeljen znak za okoliš EU-a za tekstil ili drugi znak EN ISO 14024 tipa I koji je službeno priznat u državama članicama na nacionalnoj ili regionalnoj razini, kako slijedi:

                  —

                  najmanje 20 %: 1 bod,

                  —

                  najmanje 50 %: 2 boda.

         O4 (b)   Krpe (do 2 boda)

      Podnositelju zahtjeva bodovi se dodjeljuju na temelju postotka krpa upotrijebljenih na godišnjoj razini kojima je dodijeljen znak za okoliš EU-a za tekstil ili drugi znak EN ISO 14024 tipa I koji je službeno priznat u državama članicama na nacionalnoj ili regionalnoj razini, kako slijedi:

                  —

                  najmanje 20 %: 1 bod,

                  —

                  najmanje 50 %: 2 boda.

         Procjenjivanje i verifikacija

      Podnositelj zahtjeva dostavlja godišnje podatke (vrsta i količina proizvoda) i dokumentaciju (uključujući relevantne račune ili popise inventara) iz kojih je vidljivo koje se potrepštine i pribor za čišćenje upotrebljavaju za izvršavanje ugovora za usluge čišćenja zatvorenih prostora sa znakom za okoliš EU-a. Ako se upotrebljavaju proizvodi kojima je dodijeljen znak za okoliš EU-a, podnositelj zahtjeva dostavlja presliku potvrde o dodjeli znaka za okoliš EU-a i/ili znak s ambalaže iz kojeg je vidljivo da je znak dodijeljen u skladu s Odlukom Komisije 2014/350/EU (5). Ako se upotrebljavaju proizvodi s drugim znakom ISO tipa I, podnositelj zahtjeva dostavlja presliku potvrde o dodjeli znaka ISO tipa I i/ili znaka s ambalaže.

         Mjerilo O5 –   Energetska učinkovitost usisavača (3 boda)

      Ovim su mjerilom obuhvaćeni samo usisavači na koje se odnosi Delegirana uredba Komisije (EU) br. 665/2013 (6). Iz opsega te uredbe izuzeti su usisavači za mokro usisavanje, usisavači za mokro i suho usisavanje, robotski, industrijski, centralni i akumulatorski usisavači, aparati za laštenje poda te usisavači za vanjsku upotrebu.
      Najmanje 40 % usisavača (zaokruženo na sljedeći cijeli broj) u vlasništvu ili najmu podnositelja zahtjeva koji se upotrebljavaju za pružanje usluga čišćenja zatvorenih prostora sa znakom za okoliš EU-a treba u trenutku kupnje biti najmanje u sljedećim razredima energetske učinkovitosti kako je utvrđeno u Delegiranoj uredbi (EU) br. 665/2013:

                  —

                  razred A za usisavače kupljene prije 1. rujna 2017.,

                  —

                  razred A+ za usisavače kupljene nakon 1. rujna 2017.

         Procjenjivanje i verifikacija

      Podnositelj zahtjeva dostavlja dokumentaciju kojom se dokazuje sukladnost sa zahtjevima u pogledu energetskih razreda (primjerice račun za kupnju usisavača i informacijski list proizvoda kako je navedeno u Prilogu III. Delegiranoj uredbi (EU) br. 665/2013, zajedno s popisom svih usisavača koji se upotrebljavaju za pružanje usluga sa znakom za okoliš EU-a.

         Mjerilo O6 –   Registracija pružatelja usluga u sustavu EMAS ili certifikat ISO 14001 (do 5 bodova)

      Podnositelj zahtjeva treba biti registriran u sustavu upravljanja okolišem i neovisnog ocjenjivanja Unije (EMAS) (5 bodova) ili imati certifikat prema normi ISO 14001 (3 boda).

         Procjenjivanje i verifikacija

      Podnositelj zahtjeva dostavlja podatke o registraciji u sustavu EMAS ili certifikat ISO 14001 kao dokaz usklađenosti s ovim mjerilom.

         Mjerilo O7 –   Gospodarenje krutim otpadom na lokacijama čišćenja (2 boda)

      Ovo mjerilo primjenjivo je samo ako klijenti podnositelja zahtjeva osoblju osiguraju opremu za razvrstavanje otpada prema relevantnim vrstama krutog otpada te se primjenjuje samo na kruti otpad stvoren tijekom pružanja usluga čišćenja zatvorenih prostora sa znakom za okoliš EU-a (npr. ambalaža sredstava za čišćenje koje se ne može ponovno upotrijebiti, ambalaža potrošne robe) i na prethodno razvrstan kruti otpad (npr. koji je razvrstalo osoblje klijenta) na lokacijama čišćenja.
      Osoblje zaduženo za čišćenje razvrstava kruti otpad stvoren tijekom pružanja usluga te odlaže razvrstan i prethodno razvrstan otpad u odgovarajuće kontejnere na lokaciji čišćenja ili u njezinoj blizini. To se čini kad god klijent osigura opremu (npr. kontejnere za različite vrste krutog otpada) za slanje razvrstanog otpada na obradu (npr. recikliranje, spaljivanje) ili odlaganje u skladu s lokalnim ili nacionalnim praksama gospodarenja otpadom i dostupnom infrastrukturom i/ili relevantnim ugovorima s pružateljima usluga recikliranja.

         Procjenjivanje i verifikacija

      Podnositelj zahtjeva dostavlja izjavu o sukladnosti zajedno s opisom različitih vrsta krutog otpada koje prihvaćaju lokalna tijela i/ili relevantnim ugovorima s pružateljima usluga recikliranja za svaku predmetnu lokaciju čišćenja.

         Mjerilo O8 –   Kvaliteta usluge (do 3 boda)

      Podnositelju zahtjeva dodjeljuju se 2 boda ako ispunjava zahtjeve navedene u nastavku ili 3 boda ako imaju certifikat ISO 9001 ili nordijski INSTA 800.
      Podnositelj zahtjeva treba imenovati upravitelja za usluge te uspostaviti postupke za praćenje, procjenjivanje i poboljšanje kvalitete čišćenja, kako je opisano u nastavku. Upravitelj može biti upravitelj objekta, predradnik/predradnica ili koordinator imenovan za poslove organizacije i nadzora čišćenja.
      Podnositelj zahtjeva treba utvrditi:

                  —

                  postupke za praćenje, procjenjivanje i poboljšanje poslova čišćenja koje obavlja podnositelj zahtjeva (pojedinosti u nastavku),

                  —

                  mjere za poboljšanje kvalitete čišćenja na temelju, primjerice, odgovora u anketama o zadovoljstvu klijenata.

            Uz to, podnositelj zahtjeva treba sastaviti pisane upute, koje potpisuje upravljački tim podnositelja zahtjeva i koje se odnose na poslove koji se obavljaju u okviru pružanja usluge. Te se pisane upute trebaju dati osoblju zaduženom za čišćenje te trebaju biti dostupne na uvid u poslovnom prostoru podnositelja zahtjeva i/ili na lokacijama čišćenja.
      Te upute trebaju sadržavati barem sljedeće:

                  —

                  opis posla (npr. čišćenje ureda, sanitarnih prostorija, prozora),

                  —

                  kvalitetu (npr. očekivanja čistoća, standardizirani kontrolni popis),

                  —

                  učestalost (npr. jednom tjedno),

                  —

                  predmete koje je potrebno očistiti (npr. stol, stolica, sudoper),

                  —

                  primjenjive metode (npr. oprema i metoda za čišćenje različitih dijelova predmeta).

         Procjenjivanje i verifikacija

      Podnositelj zahtjeva dostavlja certifikat ISO 9001 ili INSTA 800 ili izjavu o sukladnosti potkrijepljenu:

                  —

                  dokumentom u kojem se navodi upravitelj odgovoran za sukladnost s ovim mjerilom (može se upotrijebiti organizacijska shema kako bi se opisala organizacijska struktura podnositelja zahtjeva i označio upravitelj),

                  —

                  dokumentima poduzeća iz kojih su vidljivi postupci povezani s kvalitetom čišćenja. Napomena: ako su ti postupci sukladni sa zahtjevima norme EN 13549 (usluge čišćenja, osnovni zahtjevi i preporuke u pogledu sustava za mjerenje kvalitete) i/ili regionalne norme za upravljanje kvalitetom (npr. INSTA 800: kvaliteta čišćenja – mjerni sustav za procjenu i ocjenjivanje kvalitete čišćenja), podnositelj zahtjeva može dostaviti potvrdu sukladnosti,

                  —

                  pisanim uputama za rad, koje je potpisao upravljački tim podnositelja zahtjeva odgovoran za poslove koji se obavljaju u okviru pružanja usluge.

         Mjerilo O9 –   Vozni park u vlasništvu ili najmu podnositelja zahtjeva (do 5 bodova)

      Ovim je mjerilom obuhvaćen samo vozni park koji je u vlasništvu i/ili najmu podnositelja zahtjeva i koji se upotrebljava u okviru pružanja usluga čišćenja zatvorenih prostora sa znakom za okoliš EU-a. Vozila mogu uključivati vozila na ljudski pogon (npr. teretne bicikle), vozila na ljudski pogon uz pomoć električnog pogona (e-teretne bicikle), laka osobna ili gospodarska vozila kojima se koriste upravitelji, nadzornici, osoblje zaduženo za čišćenje, inspektori i bilo koja druga osoba koja sudjeluje u nekom aspektu pružanja usluga čišćenja.
      Podmjerilom O9 (a) obuhvaćena su i hibridna vozila, ali ne električna vozila.
      Podmjerilom O9 (b) obuhvaćena su vozila koja ne stvaraju emisije.
      Vozila u privatnom vlasništvu koja se upotrebljavaju u okviru pružanja usluge nisu obuhvaćena ovim mjerilom.

         O9 (a)   Vozila koja zadovoljavaju europsku emisijsku normu Euro 6 (1 bod)

      Najmanje 50 % vozila (zaokruženo na sljedeći cijeli broj) u vlasništvu ili najmu podnositelja zahtjeva koja se upotrebljavaju u okviru pružanja usluga čišćenja zatvorenih prostora sa znakom za okoliš EU-a treba zadovoljavati europsku emisijsku normu Euro 6 za laka putnička i gospodarska vozila.

         Procjenjivanje i verifikacija

      Podnositelj zahtjeva dostavlja odgovarajuću dokumentaciju iz koje je vidljivo koja se vozila upotrebljavaju u okviru pružanja usluga čišćenja, da su u vlasništvu ili najmu podnositelja zahtjeva te je naznačeno koja vozila ispunjavaju normu Euro 6. Javna registracija vozila može se upotrijebiti kao dokaz sukladnosti, zajedno s potvrdom o usklađenosti.

         O9 (b)   Vozila koja ne stvaraju emisije (2 boda)

      Najmanje 10 % vozila (zaokruženo na sljedeći cijeli broj) u vlasništvu ili najmu podnositelja zahtjeva koja se upotrebljavaju u okviru pružanja usluga čišćenja zatvorenih prostora sa znakom za okoliš EU-a trebaju biti vozila koja ne stvaraju emisije kako je utvrđeno ispitivanjima u okviru Novog europskog ciklusa vožnje kako je opisano u Uredbi (EZ) br. 715/2007 Europskog parlamenta i Vijeća (7), bicikli na ljudski pogon (teretni bicikli) ili vozila na ljudski pogon uz pomoć električnog pogona (e-teretni bicikli).

         Procjenjivanje i verifikacija

      Podnositelj zahtjeva dostavlja odgovarajuću dokumentaciju iz koje je vidljivo koja se vozila upotrebljavaju u okviru pružanja usluga čišćenja zatvorenih prostora sa znakom za okoliš EU-a, da su u vlasništvu ili najmu podnositelja zahtjeva te je naznačeno koja vozila ne stvaraju emisije. Javna registracija vozila može se upotrijebiti kao dokaz sukladnosti, zajedno s dokumentacijom proizvođača u kojoj su navedeni rezultati ispitivanja Novog europskog ciklusa vožnje.

         O9 (c)   Prijevozni plan poduzeća (2 boda)

      Pružatelj usluge treba sastaviti prijevozni plan poduzeća s ciljem maksimalnog smanjenja potrošnje goriva, utvrditi ciljnu vrijednost za smanjenje potrošnje goriva (po lokaciji čišćenja) te imati evidenciju o godišnjem održavanju voznog parka.

         Procjenjivanje i verifikacija

      Podnositelj zahtjeva dostavlja presliku prijevoznog plana poduzeća, najnoviju ciljnu vrijednost za smanjenje potrošnje goriva te podatke o promjenama godišnje potrošnje goriva na temelju broja lokacija čišćenja. Podnositelj zahtjeva treba dostaviti presliku plana održavanja voznog parka. Evidencija o servisu vozila može se upotrijebiti kao dokaz sukladnosti.

         Mjerilo O10 –   Učinkovitost perilica rublja u vlasništvu ili najmu podnositelja zahtjeva (do 4 boda)

      Ovo se mjerilo primjenjuje samo na perilice rublja koje su u vlasništvu ili najmu podnositelja zahtjeva, bilo da se nalaze u proslovnom prostoru podnositelja zahtjeva ili na lokacijama čišćenja, i upotrebljavaju se za pranje krpa, nastavaka s resama za brisače poda i radne odjeće osoblja koji se koriste u okviru pružanja usluga čišćenja zatvorenih prostora sa znakom za okoliš EU-a.
      Podmjerilo O10 (a) primjenjivo je samo ako se upotrebljavaju kućanske perilice rublja koje su obuhvaćene Delegiranom uredbom Komisije (EU) br. 1061/2010 (8) i Uredbom Komisije (EU) br. 1015/2010 (9).

         O10 (a):   Oznaka energetske učinkovitosti (do 2 boda)

      Podnositelju zahtjeva bodovi se dodjeljuju na temelju postotka kućanskih perilica rublja (zaokruženo na sljedeći cijeli broj) koji je sukladan oznaci energetske učinkovitosti EU-a razreda A++ ili A+++ na temelju Delegirane uredbe (EU) br. 1061/2010, kako slijedi:

                  —

                  najmanje 50 % perilica razreda A++: 1 bod,

                  —

                  najmanje 90 % perilica razreda A++: 2 boda,

                  —

                  najmanje 50 % perilica razreda A+++: 2 boda.

         O10 (b):   Učinkovita potrošnja vode (2 boda)

         Kućanski strojevi: potrošnja vode u kućanskim perilicama rublja koje su u vlasništvu ili najmu podnositelja zahtjeva treba biti manja od referentnih vrijednosti za potrošnju vode navedenih u Prilogu IV Uredbi (EU) br. 1015/2010 ili jednaka njima. Referentne vrijednosti mjere se prema normi EN 60456, na temelju standardnog ciklusa pranja (program za pranje pamuka na 60 °C).

                  Podskupina proizvoda

                  Potrošnja vode: [litara/ciklus]

                  Kućanska perilica rublja nazivnog kapaciteta 3 kg

                  39

                  Kućanska perilica rublja nazivnog kapaciteta 3,5 kg

                  39

                  Kućanska perilica rublja nazivnog kapaciteta 4,5 kg

                  40

                  Kućanska perilica rublja nazivnog kapaciteta 5 kg

                  39

                  Kućanska perilica rublja nazivnog kapaciteta 6 kg

                  37

                  Kućanska perilica rublja nazivnog kapaciteta 7 kg

                  43

                  Kućanska perilica rublja nazivnog kapaciteta 8 kg

                  56

            TE

         Komercijalne perilice rublja: potrošnja vode u komercijalnim perilicama rublja koje su u vlasništvu ili najmu podnositelja zahtjeva treba biti najviše 7 litara po kilogramu opranog rublja.

         Procjenjivanje i verifikacija

      Podnositelj zahtjeva treba dostaviti godišnje podatke (popis svih kućanskih perilica rublja koje posjeduje i koje se upotrebljavaju za pranje krpa, nastavaka s resama za brisače poda i radne odjeće osoblja koji se koriste u okviru pružanja usluga čišćenja zatvorenih prostora sa znakom za okoliš EU-a) te dokumentaciju iz koje je vidljiv razred energetske učinkovitosti za postojeće kućanske perilice rublja.
      Informacijski list proizvoda u skladu s Prilogom II. Delegiranoj Uredbi (EU) br. 1061/2010 može se upotrijebiti kao dokaz sukladnosti s ovim zahtjevom.
      Ako navedena dokumentacija nije dostupna, sukladnost s mjerilom O10 (b) može se dokazati dostavljanjem dokumentacije o ukupnoj godišnjoj potrošnji vode. U tom se slučaju pretpostavlja ukupno 220 standardnih ciklusa pranja godišnje.

         Mjerilo O11 –   Usluge i drugi proizvodi sa znakom za okoliš (do 5 bodova)

      Ovo se mjerilo primjenjuje na upotrebu usluga i/ili proizvoda sa znakom za okoliš EU-a, koji se definiraju kao usluge i/ili proizvodi koji se ne upotrebljavaju izravno za pružanje usluga čišćenja zatvorenih prostora sa znakom za okoliš EU-a, ali se upotrebljavaju za potporu svakodnevnom poslovanju podnositelja zahtjeva koje se odnosi na pružene usluge čišćenja zatvorenih prostora sa znakom za okoliš EU-a. To može uključivati, među ostalim, usluge (npr. pranje rublja i automobila) koje za podnositelja zahtjeva obavlja vanjski izvršitelj, te proizvode kao što su deterdženti za pranje rublja, deterdženti za strojno pranje posuđa ili papir za kopiranje.

         O11 (a)   Usluge sa znakom za okoliš EU-a (do 2 boda)

      Vanjski izvršitelj kojem je dodijeljen znak za okoliš EU-a ili drugi znak EN ISO 14024 tipa I koji je službeno priznat u državama članicama na nacionalnoj ili regionalnoj razini pruža 100 % određene vrste usluge (1 bod za svaku uslugu, ukupno najviše 2 boda)

         O11 (b)   Proizvodi sa znakom za okoliš EU-a (do 3 boda)

      Znak za okoliš EU-a ili drugi znak EN ISO 14024 tipa I koji je službeno priznat u državama članicama na nacionalnoj ili regionalnoj razini treba biti dodijeljen 100 % jedinica proizvoda u određenoj skupini proizvoda (0,5 bodova za svaku skupinu proizvoda, ukupno najviše 3 boda)

         Napomena: Proizvodi sa znakom za okoliš kao što su krpe i nastavci s resama za brisače poda te potrošna roba koji se na temelju ugovora isporučuju klijentima nisu obuhvaćeni ovim mjerilom. Za ovo se podmjerilo smatra da se „skupina proizvoda” definira u skladu s mjerilima za dodjelu znaka za okoliš EU-a ili drugog znaka ISO tipa I (npr. „proizvodi od papira”, „deterdženti za pranje rublja”, „tekstil”).

         Procjenjivanje i verifikacija

                     O11 (a)

                  Podnositelj zahtjeva dostavlja odgovarajući dokaz o dodjeli znaka ISO tipa I vanjskom izvršitelju ili više njih te relevantne račune.

                     O11 (b)

                  Podnositelj zahtjeva dostavlja podatke i dokumentaciju (uključujući relevantne račune) iz kojih su vidljive količine takvih upotrijebljenih proizvoda te presliku relevantnih potvrda o dodjeli znaka za okoliš EU-a ili znaka ISO tipa I i/ili znak s ambalaže.

         Mjerilo O12 –   Potrošna roba i električni aparati za sušenje ruku koji se isporučuju klijentu (do 3 boda)

      Ovo se mjerilo primjenjuje samo ako je podnositelj zahtjeva odgovoran za isporuku potrošne robe koja će se upotrebljavati na lokacijama čišćenja na temelju barem jednog ugovora za usluge čišćenja sa znakom za okoliš EU-a. Ovim su mjerilom obuhvaćeni samo potrošna roba i električni aparati za sušenje ruku koji se isporučuju na temelju tih ugovora.

         O12 (a)   Sapun za ruke (1 bod)
      Najmanje 70 % volumena sapuna za ruke isporučenog na godišnjoj razini treba imati znak za okoliš EU-a za kozmetičke proizvode koji se ispiru u skladu s Odlukom Komisije 2014/893/EU (10) ili drugi znak EN ISO 14024 tipa I koji je službeno priznat u državama članicama na nacionalnoj ili regionalnoj razini.

         O12 (b)   Proizvodi od papira (1 bod)
      Najmanje 90 % mase ili volumena, ovisno o slučaju, potrošnih proizvoda od papira (papir za osobnu higijenu i upijajući papir) isporučenih na godišnjoj razini, treba imati znak za okoliš EU-a za upijajući papir u skladu s Odlukom Komisije 2009/568/EZ (11) ili drugi znak EN ISO 14024 tipa I koji je službeno priznat u državama članicama na nacionalnoj ili regionalnoj razini.

         O12 (c)   Tekstilni ručnici na valjku (1 bod)
      Najmanje 50 % tekstilnih ručnika na valjku, prema broju rola isporučenih na godišnjoj razini, treba imati znak za okoliš EU-a tekstilne proizvode u skladu s Odlukom Komisije 2014/350/EU ili drugi znak EN ISO 14024 tipa I koji je službeno priznat u državama članicama na nacionalnoj ili regionalnoj razini za tekstilne proizvode ili ručnike od tkanine koji se stavljaju u stalak za ručnike.

         O12 (d)   Električni aparati za sušenje ruku (1 bod)
      Svi električni aparati za sušenje ruku koje isporučuje i održava podnositelj zahtjeva trebaju imati senzore blizine ili drugi znak EN ISO 14024 tipa I koji je službeno priznat u državama članicama na nacionalnoj ili regionalnoj razini.

         Procjenjivanje i verifikacija

      Podnositelj zahtjeva treba za svaki ugovor o uslugama čišćenja sa znakom EU-a navesti uključuje li opskrbu potrošnom robom, godišnje podatke (trgovačko ime i masu, volumen ili broj komada) i dokumentaciju (uključujući relevantne račune ili popise inventara) iz kojih je vidljivo koja je potrošna roba isporučena. Ako se upotrebljavaju proizvodi kojima je dodijeljen znak za okoliš EU-a, podnositelj zahtjeva dostavlja presliku potvrde o dodjeli znaka za okoliš EU-a i/ili znak s ambalaže iz kojeg je vidljivo da je znak dodijeljen, ovisno o slučaju, u skladu s:

                  —

                  Odlukom 2014/893/EU,

                  —

                  Odlukom 2009/568/EZ,

                  —

                  Odlukom 2014/350/EU.

            Ako se upotrebljavaju proizvodi s drugim znakom ISO tipa I, podnositelj zahtjeva dostavlja presliku potvrde o dodjeli znaka ISO tipa I i/ili znaka s ambalaže.
      Za električne aparate za sušenje ruku podnositelj zahtjeva dostavlja dokumentaciju iz koje je vidljivo kako su zahtjevi ispunjeni (npr. znak s ambalaže ili tehnički podaci koji pokazuju prisutnost znaka ISO tipa I ili senzori blizine).

         (1)  Uredba (EZ) br. 765/2008 Europskog parlamenta i Vijeća od 9. srpnja 2008. o utvrđivanju zahtjeva za akreditaciju i za nadzor tržišta u odnosu na stavljanje proizvoda na tržište i o stavljanju izvan snage Uredbe (EEZ) br. 339/93 (SL L 218, 13.8.2008., str. 30.).

         (2)  Uredba (EZ) br. 1221/2009 Europskog parlamenta i Vijeća od 25. studenoga 2009. o dobrovoljnom sudjelovanju organizacija u sustavu upravljanja okolišem i neovisnog ocjenjivanja Zajednice (EMAS) te stavljanju izvan snage Uredbe (EZ) br. 761/2001 i odluka Komisije 2001/681/EZ i 2006/193/EZ (SL L 342, 22.12.2009., str. 1.).

         (3)  Odluka Komisije (EU) 2017/1217 od 23. lipnja 2017. o utvrđivanju mjerila za dodjelu znaka za okoliš EU-a za sredstva za čišćenje tvrdih površina (SL L 180, 12.7.2017., str. 45.).

         (4)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).

         (5)  Odluka Komisije 2014/350/EU od 5. lipnja 2014. o utvrđivanju ekoloških kriterija za dodjelu znaka za okoliš EU-a za tekstilne proizvode (SL L 174, 13.6.2014., str. 45.).

         (6)  Delegirana uredba Komisije (EU) br. 665/2013 od 3. svibnja 2013. o dopuni Direktive 2010/30/EU Europskog parlamenta i Vijeća u pogledu označivanja energetske učinkovitosti usisavača (SL L 192, 13.7.2013., str. 1.).

         (7)  Uredba (EZ) br. 715/2007 Europskog parlamenta i Vijeća od 20. lipnja 2007. o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila (SL L 171, 29.6.2007., str. 1.).

         (8)  Delegirana uredba Komisije (EU) br. 1061/2010 od 28. rujna 2010. o dopuni Direktive 2010/30/EU Europskog parlamenta i Vijeća u pogledu označivanja energetske učinkovitosti kućanskih perilica rublja (SL L 314, 30.11.2010., str. 47.).

         (9)  Uredba Komisije (EU) br. 1015/2010 od 10. studenoga 2010. o provedbi Direktive 2009/125/EZ Europskog parlamenta i Vijeća o zahtjevima za ekološki dizajn kućanskih perilica rublja (SL L 293, 11.11.2010., str. 21.).

         (10)  Odluka Komisije 2014/893/EU od 9. prosinca 2014. o utvrđivanju ekoloških mjerila za dodjelu znaka za okoliš EU-a za kozmetičke proizvode koji se ispiru (SL L 354, 11.12.2014., str. 47.).

         (11)  Odluka Komisije 2009/568/EZ od 9. srpnja 2009. o utvrđivanju ekoloških kriterija za dodjelu znaka za okoliš Zajednice za upijajući papir (SL L 197, 29.7.2009., str. 87.).